[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.1.2009

COM(2009) 14 τελικό

2009/0001 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της […]

για τη θέσπιση κοινοτικού προγράμματος για την υποστήριξη συγκεκριμένων δραστηριοτήτων στον τομέα των χρηματοπιστωτικών υπηρεσιών, της χρηματοοικονομικής αναφοράς και του λογιστικού ελέγχου

{SEC(2009) 54}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της Πρότασης

Στον τομέα των χρηματοπιστωτικών υπηρεσιών και στον χώρο της χρηματοοικονομικής αναφοράς και των υποχρεωτικών λογιστικών ελέγχων, η Κοινότητα αναμένεται να υποστηρίξει οικονομικά τις δραστηριότητες ορισμένων οργανισμών, τόσο ευρωπαϊκών όσο και διεθνών, για να εξασφαλιστεί η αποτελεσματικότητα των κοινοτικών πολιτικών στους εν λόγω τομείς. Σκοπός της παρούσας απόφασης είναι, επομένως, η θέσπιση ενός νέου κοινοτικού προγράμματος που θα επιτρέψει άμεσες συνεισφορές στη χρηματοδότηση των οργανισμών αυτών στο πλαίσιο του κοινοτικού προϋπολογισμού. Αυτές οι συνεισφορές θα εξασφαλίσουν σταθερή, διαφοροποιημένη, υγιή και επαρκή χρηματοδότηση ώστε οι εν λόγω οργανισμοί να είναι σε θέση να εκτελούν τα καθήκοντά τους κατά τρόπο ανεξάρτητο και αποτελεσματικό.

Η Επιτροπή έχει αναγνωρίσει το βασικό ρόλο που διαδραματίζουν οι επιτροπές εποπτικών αρχών, η ΙΕΔΛΠ, η ευρωπαϊκή συμβουλευτική ομάδα για τη χρηματοοικονομική αναφορά (EFRAG) και το PIOB για την ολοκλήρωση και τη λειτουργία της εσωτερικής αγοράς. Ταυτόχρονα, η Επιτροπή έχει επισημάνει ότι η ορθή εφαρμογή ορισμένων βασικών κοινοτικών πολιτικών θα μπορούσε να αντιμετωπίσει κινδύνους λόγω της ανεπαρκούς χρηματοδότησης των οργανισμών αυτών. Μια τέτοια κατάσταση προκύπτει σήμερα είτε (i) λόγω των ανεπαρκών οικονομικών μέσων για την εκτέλεση ορισμένων προγραμμάτων (επιτροπές εποπτικών αρχών, EFRAG) είτε (ii) λόγω της εξάρτησης από μη διαφοροποιημένη και εθελοντική χρηματοδότηση από τα ενδιαφερόμενα μέρη (ΙΕΔΛΠ, EFRAG, PIOB). Στη δεύτερη περίπτωση, οι σημερινές ρυθμίσεις χρηματοδότησης προκαλούν συνεχείς ανησυχίες σχετικά με την ανεξαρτησία αυτών των οργανισμών. Σε μια εκτενή εκ των προτέρων αξιολόγηση, η Επιτροπή διερεύνησε πέντε πιθανές επιλογές πολιτικής: (1) διατήρηση της υφιστάμενης κατάστασης· (2) αυξανόμενες συνεισφορές στο πλαίσιο των υφισταμένων προτύπων χρηματοδότησης· (3) συγκρότηση εθνικών προγραμμάτων χρηματοδότησης σχήματα καθιέρωσης· (4) συγχρηματοδότηση από τον κοινοτικό προϋπολογισμό· και (5) δημιουργία εξειδικευμένων οργανισμών της ΕΕ (σε σχέση με τις επιτροπές εποπτικών αρχών και την EFRAG). Η αξιολόγηση της Επιτροπής βασίστηκε στην ακαδημαϊκή ανάλυση, στις πληροφορίες και τις στατιστικές που διαβιβάστηκαν από τους ίδιους τους σχετικούς φορείς και στις προτάσεις και τις αξιολογήσεις άλλων ευρωπαϊκών οργάνων. Η Επιτροπή εξέτασε επιπλέον τις σχετικές νομοθετικές διατάξεις που ισχύουν σήμερα οι οποίες επιβάλλουν υποχρεώσεις ή μεταφέρουν καθήκοντα στους οργανισμούς αυτούς. Με βάση την αξιολόγηση αυτή, η Επιτροπή κατέληξε στο συμπέρασμα ότι η καλύτερη λύση είναι η συγχρηματοδότηση των επιτροπώνς εποπτικών αρχών, του ΙΕΔΛΠ, της EFRAG και του PIOB είτε μέσω επιχορηγήσεων δράσης (επιτροπές εποπτικών αρχών) είτε μέσω μιας επιχορήγησης λειτουργίας (ΙΕΔΛΠ, EFRAG και PIOB). Αυτή η προσέγγιση θα εξασφαλίσει ότι (1) οι επιτροπές εποπτικών αρχών και η EFRAG θα διαθέτουν επαρκείς χρηματοοικονομικούς πόρους για την εκτέλεση ορισμένων στρατηγικών σχεδίων, τα οποία υπερβαίνουν σημαντικά τις δυνατότητες των σημερινών μέσων χρηματοδότησης· και ότι (2) το ΙΕΔΛΠ, ηEFRAG και το PIOB δεν θα στηρίζονται μόνο στη μη διαφοροποιημένη και εθελοντική χρηματοδότηση από τα ενδιαφερόμενα μέρη, αποφεύγοντας έτσι τις ανησυχίες ως προς την ανεξαρτησία των συναφών τους δραστηριοτήτων καθορισμού προτύπων.

Στο πλαίσιο της τρέχουσας χρηματοοικονομικής κρίσης, οι στόχοι του προτεινόμενου κοινοτικού προγράμματος αποκτούν την πρόσθετη σημασία. Τα κράτη μέλη της ΕΕ θεωρούν ότι πρέπει να δοθεί απόλυτη προτεραιότητα στην ενίσχυση της εποπτικής σύγκλισης και της συνεργασίας στον χώρο των χρηματοπιστωτικών υπηρεσιών και σε συνάρτηση με τη χρηματοοικονομική αναφορά και το λογιστικό έλεγχο.[1] Η ανακοίνωση της Επιτροπής με τίτλο «Από τη χρηματοπιστωτική κρίση στην ανάκαμψη - Ένα ευρωπαϊκό πλαίσιο δράσης» της 29ης Οκτωβρίου 2008 αναφέρει ότι η ΕΕ πρέπει να επαναπροσδιορίσει το ρυθμιστικό και εποπτικό πρότυπο του χρηματοπιστωτικού τομέα της ΕΕ, ιδιαίτερα για τους μεγάλους διασυνοριακούς χρηματοπιστωτικούς οργανισμούς.[2] Στο πλαίσιο αυτό, έχουν αναληφθεί διάφορες πρωτοβουλίες σε επίπεδο ΕΕ προκειμένου να υπάρξουν ουσιαστικές βελτιώσεις στις υπάρχουσες εποπτικές δομές (π.χ. οι προσεχείς τροποποιήσεις των αποφάσεων της Επιτροπής που καθιερώνουν τις επιτροπές εποπτικών αρχών[3] ή η καθιέρωση των επιτροπών εποπτικών αρχών στο πλαίσιο της πρότασης για την αναθεώρηση της οδηγίας περί κεφαλαιουχικών απαιτήσεων [4]). Οι πρωτοβουλίες αυτές υλοποιούνται παράλληλα και χωρίς να επηρεάζεται η έρευνα των προοπτικών για τη μελλοντική ευρωπαϊκή εποπτική αρχιτεκτονική που είναι εν εξελίξει στην ομάδα υψηλού επιπέδου, την οποία συγκρότησε η Επιτροπή στις 21 Οκτωβρίου 2008 και προεδρεύεται από τον Jacques de Larosière. [5] Η ανακοίνωση της Επιτροπής της 29ης Οκτωβρίου 2008 αναφέρει ότι η κρίση κατέδειξε επίσης την ανάγκη συντονισμού των ενεργειών τόσο σε ευρωπαϊκό όσο και σε διεθνές επίπεδο.[6] Στο πλαίσιο αυτό, τα συμπεράσματα της Συνόδου Κορυφής των G20 στην Ουάσιγκτον στις 15 Νοεμβρίου 2008[7] έχουν καίρια σημασία, τονίζοντας ειδικότερα την ανάγκη να ενισχυθούν ο διεθνής συντονισμός μεταξύ των χρηματοπιστωτικών εποπτικών αρχών και τα διεθνή πρότυπα για να βελτιωθεί η διακυβέρνηση του διεθνούς χρηματοπιστωτικού συστήματος. Η σημερινή πολιτική δυναμική συνεπάγεται ότι η αλλαγή είναι δυνατή τόσο σε επίπεδο ΕΕ όσο και σε διεθνές επίπεδο. Το προτεινόμενο κοινοτικό πρόγραμμα μπορεί να υποστηρίξει τις εξελίξεις αυτές και να ενισχύσει τη συμβολή της ΕΕ στην εφαρμογή του προγράμματος δράσης που καθορίστηκε στη δήλωση της συνόδου κορυφής των G20.

1.1. Επιτροπές εποπτικών αρχών

Οι επιτροπές εποπτικών αρχών είναι ανεξάρτητα συμβουλευτικά όργανα που συγκροτήθηκαν από την Επιτροπή μεταξύ 2001 και 2004[8] και απαρτίζονται από τις εθνικές εποπτικές αρχές που είναι αρμόδιες στους τομείς των κινητών αξιών, των τραπεζών και των ασφαλίσεων σε κάθε κράτος μέλος. Η εντολή τους έχει τρία σκέλη. Κατ' αρχάς, ενεργούν ως ανεξάρτητοι φορείς προβληματισμού, συζήτησης και παροχής συμβουλών για την Επιτροπή στους ανωτέρω τομείς. Δεύτερον, συμβάλλουν στη συνεπή και έγκαιρη εφαρμογή της κοινοτικής νομοθεσίας στα κράτη μέλη. Τρίτον, συμβάλλουν στη σύγκλιση των εποπτικών πρακτικών σε όλη την Κοινότητα και προωθούν τη συνεργασία σε κάθε έναν από τους ανωτέρω τομείς, παραδείγματος χάριν μέσω της ανταλλαγής πληροφοριών. Οι επιτροπές εποπτικών αρχών ενεργούν ανεξάρτητα κατά την εφαρμογή της δεύτερης και της τρίτης πτυχής της εντολής τους, δεδομένου ότι η εποπτεία των χρηματοπιστωτικών οργανισμών δεν εμπίπτει στην αρμοδιότητα της ΕΕ. Οι πρόσφατες αξιολογήσεις της λειτουργίας των επιτροπών αυτών από τα ευρωπαϊκά θεσμικά όργανα και τις διάφορες συμβουλευτικές ομάδες[9] και η κρίση στις χρηματαγορές που έχει επικρατήσει από το 2007[10] έχουν καταδείξει την επείγουσα ανάγκη για πρόοδο στους τομείς αυτούς.

Επιβάλλεται να συμβάλει οικονομικά η Κοινότητα σε συγκεκριμένες δράσεις των επιτροπών εποπτικών αρχών, λαμβάνοντας υπόψη ότι οι επιτροπές (i) επιτελούν βασικές λειτουργίες όσον αφορά την ευρωπαϊκή εποπτική δομή, (ii) υλοποιούν σχέδια που μπορεί να αποτελούν σημαντικές συνιστώσες στην εφαρμογή της νομοθεσίας της ΕΕ και, (iii) ως δίκτυα των εθνικών εποπτικών αρχών που αντιπροσωπεύουν όλους τους τομείς των χρηματοπιστωτικών υπηρεσιών, οικοδομούν έναν ευρωπαϊκό χρηματοοικονομικό εποπτικό πολιτισμό.

Οι τρεις επιτροπές εποπτικών αρχών δεν έχουν νομική προσωπικότητα σε ευρωπαϊκό επίπεδο. Ωστόσο, για να είναι σε θέση να συνάπτουν συμβατικές σχέσεις με τρίτους και να διευκολύνεται η λειτουργία και η διοίκηση των επιτροπών, τα μέλη κάθε επιτροπής εποπτικών αρχών έχουν συγκροτήσει δομές υποστήριξης με νομική προσωπικότητα σε κάθε κράτος μέλος όπου εδρεύουν αυτές οι επιτροπές, δηλαδή στη Γαλλία, το Ηνωμένο Βασίλειο και τη Γερμανία[11]. Η Κοινότητα θα συμβάλει οικονομικά σε αυτές τις δομές υποστήριξης μέσω επιχορηγήσεων δράσης. Αυτές οι επιχορηγήσεις δράσης χρησιμοποιούνται αποκλειστικά από τις δομές υποστήριξης για να χρηματοδοτούν ορισμένα σχέδια που αφορούν, ειδικότερα, την κατάρτιση του προσωπικού των εθνικών εποπτικών αρχών και τη διαχείριση προγραμμάτων τεχνολογίας των πληροφοριών. Αυτές οι επιχορηγήσεις δράσης δεν θα παρεμβαίνουν ουδόλως στο ίδιο το πεδίο εφαρμογής των εντολών των επιτροπών. Επιπλέον, στην ίδια την επιχορήγηση θα δηλώνεται ότι οποιεσδήποτε υποχρεώσεις που προκύπτουν συνεπεία της κοινοτικής χρηματοδότησης των επιτροπών εποπτικών αρχών βαρύνουν τον δικαιούχο, δηλαδή τις νομικές δομές υποστήριξης. Θα δοθούν επίσης εντολές στις νομικές δομές υποστήριξης των επιτροπών να βεβαιωθούν ότι στα καταστατικά τους δηλώνεται σαφώς ότι τα καθήκοντά τους περιορίζονται στις λειτουργίες διοικητικής υποστήριξης, στα οποίες συγκαταλέγονται συγκεκριμένα η κατάρτιση του προσωπικού των εθνικών εποπτικών αρχών και η διαχείριση προγραμμάτων τεχνολογίας των πληροφοριών.

1.2. Χρηματοοικονομική αναφορά

Ένα ενιαίο σύνολο διεθνών λογιστικών προτύπων υψηλής ποιότητας υποστηρίζει την αποτελεσματική λειτουργία της εσωτερικής αγοράς της Κοινότητας, εξασφαλίζοντας ότι οι επενδυτές, οι πιστωτές και οι λοιποί ενδιαφερόμενοι έχουν πρόσβαση σε έγκαιρες, αξιόπιστες και κατάλληλες πληροφορίες για τους χρηματοοικονομικές συνθήκες των επιχειρήσεων.

Όπως στην περίπτωση της εποπτείας των χρηματοπιστωτικών οργανισμών, η κρίση στις χρηματαγορές που έχει επικρατήσει από το 2007 έθεσε το ζήτημα των λογιστικών προτύπων στο κέντρο της πολιτικού θεματολογίου της ΕΕ[12]. Πρέπει να υπάρξει διαφάνεια και παγκόσμια συνεργασία προκειμένου να εξασφαλιστεί ότι οι διασυνοριακές ροές και συναλλαγές κεφαλαίων θα μπορούν να ελέγχονται με διεθνώς συνεκτικό τρόπο. Ταυτόχρονα, πρέπει να εξασφαλιστούν ισότιμοι όροι ανταγωνισμού για τις επιχειρήσεις σε όλο τον κόσμο όσον αφορά την επιβολή υποχρεώσεων χρηματοοικονομικής αναφοράς σ’ αυτές.

Ο κανονισμός (ΕΚ) αριθ. 1606/2002 («κανονισμός ΔΛΠ») προβλέπει την υποχρεωτική εφαρμογή των διεθνών οικονομικών προτύπων χρηματοοικονομικής αναφοράς (ΔΠΧΑ) από τις επιχειρήσεις με κινητές αξίες εισηγμένες για διαπραγμάτευση σε οργανωμένη αγορά της ΕΕ.

Τα ΔΠΧΑ εκδίδονται από τον Οργανισμό Διεθνών Λογιστικών Προτύπων (ΟΔΛΠ) και οι σχετικές διερμηνείες από την Επιτροπή Διερμηνειών των Διεθνών Προτύπων Χρηματοοικονομικής Αναφοράς (ΕΔΔΠΧΑ), δύο οργανισμούς του Ιδρύματος της Επιτροπής Διεθνών Λογιστικών Προτύπων(ΙΕΔΛΠ) [13].

Η ενσωμάτωση των ΔΠΧΑ στο κοινοτικό δίκαιο σημαίνει ότι τα πρότυπα αυτά διαδραματίζουν σημαντικό ρόλο στη λειτουργία της ενιαίας αγοράς και της οικονομίας της ΕΕ. Η Κοινότητα έχει επομένως άμεσο συμφέρον να εξασφαλίσει ότι η διαδικασία μέσω της οποίας αναπτύσσονται και εγκρίνονται αυτά τα πρότυπα παράγει πρότυπα που είναι συμβατά με το δημόσιο συμφέρον (π.χ. χρηματοοικονομική σταθερότητα), με το νομικό πλαίσιο της Κοινότητας και με την ευρωπαϊκή επιχειρηματική πραγματικότητα.

Ειδικότερα, η ανεξαρτησία της διαδικασίας καθορισμού προτύπων χωρίς οποιαδήποτε αδικαιολόγητη επιρροή από ενδιαφερόμενα μέρη των οποίων τα συμφέροντα επηρεάζονται από την έκβαση της διαδικασίας καθορισμού προτύπων του ΟΔΛΠ έχει ζωτική σημασία. Η βασική ανησυχία ως προς το θέμα αυτό είναι να αποφευχθεί η εξάρτηση του φορέα καθορισμού προτύπων από την εθελοντική χρηματοδότηση εκ μέρους των ενδιαφερομένων μερών (όπως οι ελεγκτές ή οι εισηγμένες επιχειρήσεις). Η θέσπιση των κατάλληλων ρυθμίσεων χρηματοδότησης του ΙΕΔΛΠ είναι σημαντική προκειμένου να τερματιστεί αυτή η εξάρτηση. Αυτό αναμένεται ότι θα συμβάλει στη συνέχεια στην κατοχύρωση της ανεξαρτησίας των δραστηριοτήτων του σχετικά με τον καθορισμό προτύπων και στον περιορισμό των ανησυχιών για πιθανές συγκρούσεις συμφερόντων. Αν ληφθεί υπόψη ότι υπάρχει η τάση ενσωμάτωσης των ΔΠΧΑ στο κοινοτικό δίκαιο, η οικονομική συμβολή στον προϋπολογισμό του ΙΕΔΛΠ από τον κοινοτικό προϋπολογισμό, σε αναλογία με το βάρος της Κοινότητας στην παγκόσμια οικονομία και την κεφαλαιααγορά, είναι απαραίτητη για την υποστήριξη της επίτευξης των ανωτέρω στόχων. Οι από μακρού υφιστάμενες ανησυχίες για τις ρυθμίσεις χρηματοδότησης του ΙΕΔΛΠ έχουν τονιστεί επανειλημμένα, ειδικότερα από το Συμβούλιο ECOFIN στα συμπεράσματά του που εκδόθηκαν τον Ιούλιο του 2006[14] και τον Ιούλιο του 2007[15], αλλά επίσης και από το Ευρωπαϊκό Κοινοβούλιο [16].

Η μεταρρύθμιση του καθεστώτος χρηματοδότησης του ΙΕΔΛΠ αποτελεί αναγκαίο αλλά μη επαρκή όρο για την ενίσχυση της ανεξαρτησίας του ΙΕΔΛΠ και πρέπει επομένως να αξιολογηθεί μέσα στο ευρύτερο πλαίσιο των προτεινόμενων μεταρρυθμίσεων της διακυβέρνησης του ΙΕΔΛΠ. Στα πλαίσια της τρέχουσας πενταετούς αναθεώρησης του καταστατικού του ΙΕΔΛΠ, η Επιτροπή επιδιώκει να δρομολογηθούν επίσης διάφορες μεταρρυθμίσεις στο θέμα της διακυβέρνησης οι οποίες στοχεύουν στην ενίσχυση της λογοδοσίας και της ανεξαρτησίας του ΙΕΔΛΠ, όπως επίσης και σε βελτιώσεις της ορθής διαδικασίας του ΟΔΛΠ. Αυτές οι μεταρρυθμίσεις πρέπει να τεθούν σε εφαρμογή έως τη στιγμή που θα αρχίσει να ισχύει η κοινοτική συγχρηματοδότηση.

Η ευρωπαϊκή συμβουλευτική ομάδα για θέματα χρηματοοικονομικής αναφοράς (EFRAG) ιδρύθηκε το 2001 από ευρωπαϊκές οργανώσεις που αντιπροσωπεύουν τους εκδότες κινητών αξιών, τους επενδυτές και τους λογιστές που συμμετέχουν στην διαδικασία χρηματοοικονομικής αναφοράς[17]. Σύμφωνα με τον κανονισμό ΔΛΠ, η EFRAG παρέχει στην Ευρωπαϊκή Επιτροπή γνωμοδοτήσεις αποφαινόμενη εάν ένα λογιστικό πρότυπο που εξέδωσε ο ΟΔΛΠ ή μια διερμηνεία που εξέδωσε η ΕΔΔΠΧΑ προς επικύρωση συμμορφώνονται με το κοινοτικό δίκαιο, και συγκεκριμένα με τις απαιτήσεις του κανονισμού ΔΛΠ όσον αφορά την κατανοησιμότητα, τη συνάφεια, την αξιοπιστία και τη συγκρισιμότητα των προτύπων καθώς επίσης και εάν ευνοούν το δημόσιο συμφέρον και εάν συνάδουν με την αρχή αποδόσεως πραγματικής εικόνας, όπως αυτή διαλαμβάνεται στις οδηγίες 78/660/EOK και 83/349/EOK του Συμβουλίου. Ο ρόλος της EFRAG επισημοποιήθηκε σε μια συμφωνία συνεργασίας που υπογράφτηκε με τις υπηρεσίες της Επιτροπής το Μάρτιο του 2006.

Επιπλέον, η EFRAG χρησιμοποιείται όλο και περισσότερο ως βήμα των ευρωπαίων ενδιαφερομένων (του δημόσιου και του ιδιωτικού τομέα) για την παροχή, σε πρώιμα στάδια, τεχνικών εισροών στον ΟΔΛΠ σχετικά με τα σχέδια λογιστικών προτύπων.

Ωστόσο, αυτή η τελευταία πτυχή του έργου της EFRAG περιορίζεται από την έλλειψη πόρων, πράγμα που σημαίνει ότι τα επιχειρηματικά και τα οικονομικά συμφέροντα της ΕΕ δεν αντιπροσωπεύονται επαρκώς σε διεθνές επίπεδο κατά τη διάρκεια των συζητήσεων με τους ΟΔΛΠ/ ΕΔΔΠΧΑ. Παράλληλα, η EFRAG πάσχει από την τρέχουσα εξάρτηση από τη μη διαφοροποιημένη, εθελοντική χρηματοδότηση εκ μέρους των ενδιαφερομένων μερών (όπως οι ελεγκτές), πράγμα που προκαλεί ανησυχίες για την ανεξαρτησία των δραστηριοτήτων αναθεώρησης των προτύπων και για πιθανές συγκρούσεις συμφερόντων. Στα συμπεράσματά του που εκδόθηκαν στις 8 Ιουλίου 2008, το Συμβούλιο ECOFIN χαιρέτισε τις προσπάθειες ενίσχυσης του ρόλου της EFRAG προκειμένου να εξασφαλιστεί ότι οι ευρωπαϊκές ανησυχίες θα λαμβάνονται δεόντως υπόψη στη διαδικασία καθορισμού διεθνών λογιστικών προτύπων[18]. Το Ευρωπαϊκό Κοινοβούλιο υποστήριξε παρόμοια θέση σε μια έκθεση πρωτοβουλίας που εκδόθηκε τον Απρίλιο του 2008. Επιπλέον, στη γνώμη που διατύπωσε στις 10 Σεπτεμβρίου 2008, η Επιτροπή Οικονομικών και Νομισματικών Υποθέσεων του Ευρωπαϊκού Κοινοβουλίου επανέλαβε ότι το « πρέπει να διατεθεί επαρκής χρηματοδότηση για […] τον καθορισμό διεθνών λογιστικών προτύπων, ιδίως στο Ίδρυμα της Επιτροπής Διεθνών Λογιστικών Προτύπων, συμπεριλαμβανομένου του Συμβουλίου Διεθνών Λογιστικών Προτύπων, και την ευρωπαϊκή φωνή του μέσω της Ευρωπαϊκής Συμβουλευτικής Ομάδας για θέματα χρηματοοικονομικής αναφοράς» [19]. Πολλοί ενδιαφερόμενοι του ιδιωτικού τομέα εξέφρασαν επίσης παρόμοιες ανησυχίες στο πλαίσιο του σχεδίου «ενίσχυσης της EFRAG» που δρομολόγησε η EFRAG τον Ιούλιο του 2008.[20]

Η EFRAG βρίσκεται σήμερα σε ένα στάδιο μεταρρυθμίσεων διακυβέρνησης προκειμένου να αυξηθεί η λογοδοσία της και να διασφαλιστεί μεγαλύτερη διαφάνεια, καθώς και δημόσια εποπτεία στον οργανισμό αυτό. Αυτές οι μεταρρυθμίσεις προβλέπεται ότι θα τεθούν σε ισχύ το πρώτο εξάμηνο του 2009 και θα εξασφαλίσουν ότι η δομή διακυβέρνησης της EFRAG ανταποκρίνεται στις προσδοκίες που συνδέονται με το ρόλο της που αφορά το δημόσιο συμφέρον.

Λαμβάνοντας υπόψη το ζωτικό ρόλο της EFRAG στο έργο της υποστήριξης της κοινοτικής νομοθεσίας και των κοινοτικών πολιτικών και στην εκπροσώπηση των ευρωπαϊκών συμφερόντων στη διαδικασία καθορισμού προτύπων σε διεθνές επίπεδο επιβάλλεται η Κοινότητα να συμβάλει στη χρηματοδότηση της EFRAG προκειμένου να εξασφαλιστεί η παροχή αξιόπιστων και ανεξάρτητων συμβουλών καθώς επίσης και για να καταστεί δυνατή η αποτελεσματική και έγκαιρη συμμετοχή στη διαδικασία καθορισμού προτύπων του ΟΔΛΠ.

1.3. Λογιστικός έλεγχος

Σύμφωνα με την κοινοτική νομοθεσία, οι οικονομικές καταστάσεις μιας επιχείρησης πρέπει να ελέγχονται από εγκεκριμένους ελεγκτές οι οποίοι πρέπει να εκφράζουν ανεξάρτητη άποψη για την οικονομική θέση μιας επιχείρησης, όπως απεικονίζεται στις οικονομικές καταστάσεις.

Η εναρμονισμένη προσέγγιση στα θέματα του υποχρεωτικού ελέγχου με βάση υψηλής ποιότητας πρότυπα που έχουν συμφωνηθεί σε διεθνές επίπεδο αυξάνει τη γενική ποιότητα των λογιστικών ελέγχων, τόσο εντός της Κοινότητας όσο και παγκοσμίως, ενισχύει την εμπιστοσύνη του κοινού στη λειτουργία των λογιστικών ελέγχων και εξασφαλίζει συνεπώς την αποτελεσματική λειτουργία της κοινοτικής κεφαλαιαγοράς και της εσωτερικής αγοράς.

Σύμφωνα με την οδηγία 2006/43/EK, τα διεθνή πρότυπα λογιστικού ελέγχου (ISA) μπορούν να εγκριθούν για εφαρμογή τους στην Ευρωπαϊκή Ένωση υπό τον όρο ότι πληρούνται διάφορες προϋποθέσεις, και συγκεκριμένα ότι τα πρότυπα έχουν αναπτυχθεί με την κατάλληλη ορθή διαδικασία, υπό δημόσια εποπτεία και με διαφάνεια. Τα διεθνή πρότυπα λογιστικού ελέγχου διαμορφώνονται και εγκρίνονται από τα Συμβούλια Διεθνών Ελεγκτικών και Ασφαλιστικών Προτύπων (IAASB), που είναι μια Επιτροπή που έχει συγκροτηθεί από τη Διεθνή Ομοσπονδία Ελεγκτών (IFAC).

Το συμβούλιο εποπτείας δημοσίου συμφέροντος (PIOB) συστήθηκε στις 28 Φεβρουαρίου 2005 από την ομάδα παρακολούθησης, ένα διεθνή οργανισμό αρμόδιο για την παρακολούθηση των μεταρρυθμίσεων της IFAC στα θέματα της διακυβέρνησης[21]. Ρόλος του PIOB είναι να επιτηρεί τη διαδικασία που οδηγεί στην έγκριση των ISA και άλλες δραστηριότητες δημοσίου συμφέροντος της διεθνούς ομοσπονδίας ελεγκτών (IFAC). Το PIOB είναι ο βασικός φορέας που είναι αρμόδιος να εξασφαλίζει ότι τα ISA αναπτύσσονται και εγκρίνονται με την κατάλληλη ορθή διαδικασία, υπό δημόσια εποπτεία και με διαφάνεια, όπως επιβάλλεται από το άρθρο 26 της οδηγίας 2006/43/EK. Το γεγονός ότι δύο από τα δέκα μέλη του PIOB διορίστηκαν από την Επιτροπή τον Μάρτιο του 2008 για περίοδο 3 ετών καταδεικνύει το ενδιαφέρον της ΕΕ για την καλή λειτουργία του PIOB.

Το ενδεχόμενο της εισαγωγής των ISA στο κοινοτικό δίκαιο όπως εξετάζεται στο πλαίσιο της οδηγίας 2006/43/EK σημαίνει ότι η Κοινότητα έχει άμεσο συμφέρον να εξασφαλίσει ότι η διαδικασία μέσω της οποίας αναπτύσσονται αυτά τα πρότυπα παράγει πρότυπα που συνάδουν με το δημόσιο συμφέρον (π.χ. χρηματοοικονομική σταθερότητα), το νομικό πλαίσιο της Κοινότητας και την ευρωπαϊκή επιχειρηματική πραγματικότητα.

Ειδικότερα, η ανεξαρτησία της διαδικασίας εποπτείας χωρίς οποιαδήποτε αθέμιτη επιρροή έχει καίρια σημασία. Το βασικό μέλημα από την άποψη αυτή είναι να αποφευχθεί η εξάρτηση του PIOB για τη χρηματοδότησή του πέρα από μη διαφοροποιημένη, εθελοντική χρηματοδότηση από τα ενδιαφερόμενα μέρη που έχουν ένα άμεσο ενδιαφέρον για τα πρότυπα λογιστικού ελέγχου. Αυτή η ανησυχία έχει εκφραστεί, μεταξύ άλλων, από όλους τους δημόσιους οργανισμούς που υποστηρίζουν το PIOB.

Η καθιέρωση κατάλληλων ρυθμίσεων χρηματοδότησης του PIOB έχει βασική σημασία για τον τερματισμό αυτής της εξάρτησης. Αυτό αναμένεται ότι στη συνέχεια θα συμβάλει στη διασφάλιση της ανεξαρτησίας της εποπτικής δραστηριότητάς του και θα περιορίσει τις ανησυχίες για πιθανές συγκρούσεις συμφερόντων. Επομένως, για να επιτευχθεί ο στόχος αυτός, είναι απαραίτητο να συμβάλει ικανοποιητικά η Κοινότητα στη χρηματοδότηση του PIOB.

1.4. Άλλοι πιθανοί δικαιούχοι

Η κρίση στις χρηματαγορές που έχει εμφανιστεί από το 2007 ενδέχεται να έχει συνέπειες στον τομέα της εποπτείας των χρηματοπιστωτικών οργανισμών και των αγορών καθώς επίσης και στον τομέα της χρηματοοικονομικής αναφοράς και του υποχρεωτικού λογιστικού ελέγχου. Μια συνέπεια της κρίσης θα μπορούσε να είναι η σύσταση νέων οργανισμών σε κοινοτικό ή διεθνές επίπεδο σε έναν ή περισσότερους από τους τομείς αυτούς με εντολή που θα καλύπτει κοινοτικούς στόχους παρόμοιους με των προαναφερθέντων δικαιούχων του προτεινόμενου κοινοτικού προγράμματος. Επιπλέον, υπάρχει το ενδεχόμενο να αντικατασταθεί ένας από τους δικαιούχους αυτού του κοινοτικού προγράμματος από έναν διάδοχο, δηλαδή ένα νέο φορέα, στο διάστημα από την ημερομηνία έκδοσης της απόφασης έως τη λήξη του προτεινόμενου κοινοτικού προγράμματος. Είναι επομένως εξαιρετικά σημαντικό να προβλέπει η απόφαση μια διάταξη που θα επιτρέπει την ελαστική προσαρμογή του προγράμματος στις αλλαγές του θεσμικού πλαισίου, σεβόμενη ωστόσο το γενικό στόχο του παρόντος προγράμματος. Στην απόφαση ορίζεται επομένως ότι η Επιτροπή, με μια μεμονωμένη απόφαση που εκδόθηκε βάσει της απόφασης 1999/468 του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή δύναται να εντάξει περιλάβει έναν νέο ή να αντικαταστήσει έναν παλαιό δικαιούχο στο παράρτημα. Η προσθήκη νέων δικαιούχων ή η αντικατάσταση των παλαιών δικαιούχων κατά τη διάρκεια της περιόδου χρηματοδότησης είναι δυνατή μόνο σε μια από τις δύο ακόλουθες περιπτώσεις:

1. Ένας από τους δικαιούχους του προγράμματος αντικαθίσταται από τον άμεσο διάδοχο. Η Επιτροπή αποφασίζει εάν ο διάδοχος πληροί τα κριτήρια επιλεξιμότητας και πληροί επομένως τις προϋποθέσεις να αναλάβει τα δικαιώματα του προκατόχου του να λαμβάνει χρηματοδότηση στο πλαίσιο του παρόντος κοινοτικού προγράμματος. Το παράρτημα πρέπει να τροποποιηθεί αντιστοίχως. Η σχετική επιλογή διενεργείται βάσει της κανονιστικής διαδικασίας που προβλέπεται στο άρθρο 5 της απόφασης 1999/468/ΕΚ[22].

2. Το δημοσιονομικό πλαίσιο όπως καθορίζεται στο άρθρο 9 παράγραφος 1 δεν εξαντλείται εντελώς. Η Επιτροπή μπορεί να προτείνει έναν πρόσθετο δικαιούχο για επιχορήγηση δράσης, υπό τον όρο ότι αυτός πληροί τα κριτήρια επιλεξιμότητας όπως καθορίζονται στην παρούσα απόφαση. Η Επιτροπή αποφασίζει εάν ο προτεινόμενος δικαιούχος και οι αντίστοιχες ενέργειές του συμμορφώνονται με τα κριτήρια που καθορίζονται στην παρούσα απόφαση. Το παράρτημα οφείλει να τροποποιηθεί αντιστοίχως. Η σχετική τροποποίηση πρέπει να γίνεται σύμφωνα με την κανονιστική διαδικασία που προβλέπεται στο άρθρο 5 της απόφασης 1999/468/ΕΚ[23].

Κάθε νέος δικαιούχος πρέπει να πληροί ένα από τα ακόλουθα κριτήρια:

- πρέπει να έχει νομική μορφή και εντολή παρόμοιες με τις επιτροπές εποπτικών αρχών που αναφέρονται ανωτέρω στο πλαίσιο της παραγράφου 1.1 (δηλαδή έχουν συσταθεί βάσει του κοινοτικού δικαίου και ασκούν δραστηριότητες που υποστηρίζουν την εφαρμογή των αντίστοιχων κοινοτικών πολιτικών στόχος των οποίων είναι η εποπτική σύγκλιση και η συνεργασία στον τομέα των χρηματοπιστωτικών υπηρεσιών)·

- πρέπει να έχει εντολή παρόμοια με τους οργανισμούς που δραστηριοποιούνται στον τομέα της χρηματοοικονομικής αναφοράς και του λογιστικού ελέγχου που αναφέρεται ανωτέρω στο πλαίσιο των παραγράφων 1.2 και 1.3 (δηλαδή συμμετέχουν άμεσα στη διαδικασία ανάπτυξης, εφαρμογής και παρακολούθησης των προτύπων ή στην επιτήρηση της διαδικασίας καθορισμού προτύπων προς υποστήριξη της εφαρμογής των αντίστοιχων κοινοτικών πολιτικών στον τομέα της χρηματοοικονομικής αναφοράς και του λογιστικού ελέγχου).

2. Νομικά στοιχεια της προτασης

2.1. Νομική βάση

Η συνθήκη για την ίδρυση της Ευρωπαϊκής Κοινότητας, και ιδίως το άρθρο 95.

2.2. Αρχή της επικουρικότητας

Το κοινοτικό πρόγραμμα προβλέπει τη δυνατότητα συγχρηματοδότησης των δραστηριοτήτων ορισμένων οργανισμών που επιδιώκουν στόχους γενικού κοινοτικού συμφέροντος σε ζητήματα που αφορούν όλη την κοινότητα στον τομέα των χρηματοπιστωτικών υπηρεσιών και ασχολούνται με το σχεδιασμό προτύπων, την επικύρωση προτύπων ή την εποπτεία των διαδικασιών καθορισμού προτύπων στον τομέα της χρηματοοικονομικής αναφοράς και του λογιστικού ελέγχου. Η πρόταση είναι σύμφωνη με την αρχή της επικουρικότητας, δεδομένου ότι, σύμφωνα με το άρθρο 5 ΕΚ, οι στόχοι της δεν μπορούν να επιτευχθούν επαρκώς από τα κράτη μέλη και, συνεπώς, εξαιτίας της κλίμακας και των αποτελεσμάτων της δράσης, μπορούν να επιτευχθούν καλύτερα σε κοινοτικό επίπεδο.

2.3. Αρχή της αναλογικότητας

Η πρόταση συνάδει με την αρχή της αναλογικότητας όπως ορίζεται στο άρθρο 5 ΕΚ. Όπως εκτιμάται στην εκ των προτέρων αξιολόγηση, η παρούσα απόφαση δεν υπερβαίνει ό,τι είναι αναγκαίο για την επίτευξη των στόχων της. Προτείνεται κοινοτική χρηματοδότηση για έναν σαφώς καθορισμένο και περιορισμένο αριθμό των σημαντικότερων οργανισμών στον τομέα των χρηματοπιστωτικών υπηρεσιών. Στο υφιστάμενο θεσμικό πλαίσιο, οι νέες ρυθμίσεις χρηματοδότησης θα εξασφαλίσουν σταθερή, διαφοροποιημένη, υγιή και επαρκή χρηματοδότηση ώστε να επιτρέπεται στους σχετικούς οργανισμούς να εκτελούν τη σχετική με την κοινότητα ή κοινοτικού δημοσίου συμφέροντος αποστολή τους κατά τρόπο ανεξάρτητο και αποτελεσματικό. Η χρηματοδοτική υποστήριξη χορηγείται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002[24] του Συμβουλίου της 25ης Ιουνίου 2002, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων και του κανονισμού (ΕΚ, Ευρατόμ) αριθ. 2342/2002[25] της Επιτροπής της 23 Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου.

3. Δημοσιονομικές επιπτώσεις

Το συνολικό ποσό με το οποίο θα επιβαρυνθεί ο προϋπολογισμός της Κοινότητας ανέρχεται σε 36,2 εκατομμύρια ευρώ για την περίοδο 2010-2013. Το πρόγραμμα είναι τετραετές πρόγραμμα του οποίου η διάρκεια ευθυγραμμίζεται με τη διάρκεια των δημοσιονομικών προοπτικών 2007 – 2013.

2009/0001 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της […]

για τη θέσπιση κοινοτικού προγράμματος για την υποστήριξη συγκεκριμένων δραστηριοτήτων στον τομέα των χρηματοπιστωτικών υπηρεσιών, της χρηματοοικονομικής αναφοράς και του λογιστικού ελέγχου

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [26],

τη γνώμη της Ευρωπαϊκής Οικονομικής και Κοινωνικής Επιτροπής [27],

Αποφασίζοντας σύμφωνα με τη διαδικασία του άρθρου 251 της Συνθήκης [28],

Εκτιμώντας τα ακόλουθα:

(1) Ο τομέας των χρηματοπιστωτικών υπηρεσιών είναι βασική συνιστώσα της εσωτερικής αγοράς, καίριας σημασίας για την ορθή λειτουργία της ευρωπαϊκής οικονομίας και για την ανταγωνιστικότητα σε παγκόσμιο επίπεδο. Ένας υγιής και δυναμικός χρηματοπιστωτικός τομέας προϋποθέτει ένα ισχυρό πλαίσιο κανονιστικών ρυθμίσεων και εποπτείας, που θα είναι σε θέση να ανταποκριθεί στη συνεχώς αυξανόμενη ενοποίηση των χρηματαγορών στην Κοινότητα.

(2) Υπό τις συνθήκες της παγκόσμιας οικονομίας, υπάρχει επίσης ανάγκη σύγκλισης των προτύπων μεταξύ των διαφορετικών εθνικών οικονομιών ή ανάπτυξης διεθνών προτύπων. Είναι επομένως σημαντικό η Κοινότητα να διαδραματίζει έναν ρόλο στη διεθνή διαδικασία καθορισμού προτύπων για τις χρηματαγορές. Προκειμένου να εξασφαλιστεί ο σεβασμός των συμφερόντων της Κοινότητας και να κατοχυρωθεί ότι τα παγκόσμια πρότυπα είναι υψηλής ποιότητας και συμβατά με την κοινοτική νομοθεσία, έχει ζωτική σημασία να αντιπροσωπεύονται επαρκώς τα συμφέροντα της Κοινότητας στις διεθνείς διαδικασίες καθορισμού προτύπων.

(3) Η χρηματοοικονομική κρίση έχει θέσει τα ζητήματα της εποπτείας των χρηματοπιστωτικών οργανισμών, ιδίως σε διασυνοριακή βάση, και της χρηματοοικονομικής αναφοράς στο προσκήνιο του πολιτικού θεματολογίου της Κοινότητας. Η κατάσταση αυτή μπορεί να οδηγήσει σε νέες προτάσεις μέτρων για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση ή τη βελτίωση της λειτουργίας της εσωτερικής αγοράς.

(4) Χρειάζεται επομένως να θεσπιστεί ένα κοινοτικό πρόγραμμα για τη δυνατότητα συγχρηματοδότησης των δραστηριοτήτων της ευρωπαϊκής συμβουλευτικής ομάδας για τη χρηματοοικονομική αναφορά (EFRAG), του ιδρύματος της Επιτροπής Διεθνών Λογιστικών Προτύπων (ΙΕΔΛΠ) και του συμβουλίου εποπτείας δημοσίου συμφέροντος (PIOB), που επιδιώκουν, σύμφωνα με το άρθρο 162 του κανονισμού της Επιτροπής (ΕΚ, Ευρατόμ) αριθ. 2342/2002 της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου [29], στόχους γενικού ευρωπαϊκού συμφέροντος με το σχεδιασμό προτύπων, την επικύρωση προτύπων ή την εποπτεία των διαδικασιών καθορισμού προτύπων στον τομέα της χρηματοοικονομικής αναφοράς και του λογιστικού ελέγχου.

(5) Θα πρέπει επίσης να δοθούν επιχορηγήσεις δράσης στις τρεις νομικές δομές υποστήριξης, αποκλειστικός στόχος των οποίων είναι η παροχή διοικητικής υποστήριξης στην ευρωπαϊκή επιτροπή ρυθμιστικών αρχών των αγορών κινητών αξιών, που συστάθηκε με την απόφαση 2001/527/EK της Επιτροπής [30], την επιτροπή ευρωπαϊκών αρχών τραπεζικής εποπτείας, που συστάθηκε με την απόφαση 2004/5/EK της Επιτροπής [31] και την επιτροπή ευρωπαϊκών εποπτικών αρχών ασφαλίσεων και επαγγελματικών συντάξεων, που συστάθηκε με την απόφαση 2004/6/EK της Επιτροπής[32], για την εεφαρμογή σχεδίων που αφορούν, μεταξύ άλλων , την κατάρτιση του προσωπικού των εθνικών εποπτικών αρχών και τη διαχείριση σχεδίων τεχνολογίας των πληροφοριών.

(6) Οι οργανισμοί που δραστηριοποιούνται στον τομέα της εποπτείας, της λογιστικής και του ελέγχου εξαρτώνται σε μεγάλο βαθμό από τη χρηματοδότηση και, παρά τους σημαντικούς ρόλους τους στην Κοινότητα, κανένας από τους προτεινόμενους δικαιούχους του κοινοτικού προγράμματος δεν λαμβάνει καμία οικονομική ενίσχυση από τον κοινοτικό προϋπολογισμό, πράγμα που μπορεί να έχει επιπτώσεις στην ικανότητά τους να επιτελούν τα επιμέρους καθήκοντά τους που έχουν αποφασιστική σημασία για τη λειτουργία της εσωτερικής αγοράς.

(7) Η κοινοτική συγχρηματοδότηση εξασφαλίζει ότι αυτοί οι οργανισμοί λαμβάνουν σαφή, σταθερή, διαφοροποιημένη, υγιή και επαρκή χρηματοδότηση και ότι είναι σε θέση να εκτελέσουν τη αποστολή δημοσίου συμφέροντός που τους έχει ανατεθεί κατά τρόπο ανεξάρτητο και αποτελεσματικό.

(8) Εκτός από την αλλαγή των σχεδίων χρηματοδότησής τους, το ΙΕΔΛΠ και η EFRAG πραγματοποιούν αυτήν την περίοδο μεταρρυθμίσεις διακυβέρνησης για να διασφαλίσουν ότι η δομή και οι διαδικασίες τους κατοχυρώνουν τη δυνατότητά τους να εκτελούν την αποστολή δημοσίου συμφέροντός που τους έχει ανατεθεί κατά τρόπο ανεξάρτητο και αποτελεσματικό. Οι μεταρρυθμίσεις αυτές πρέπει να έχουν τεθεί σε ισχύ μέχρι να αρχίσει η κοινοτική συγχρηματοδότηση.

(9) Η κρίση στις χρηματαγορές θα μπορούσε να οδηγήσει στη σύσταση νέων οργανισμών σε κοινοτικό ή διεθνές επίπεδο με εντολή που θα καλύπτει παρόμοιους κοινοτικούς στόχους συγκαταλέγοντάς τους στους δικαιούχους του προτεινόμενου κοινοτικού προγράμματος.

(10) Θα πρέπει να είναι δυνατό να συμπεριληφθούν στο πρόγραμμα οι νέοι οργανισμοί, υπό τον όρο ότι πληρούν τα αυστηρά κριτήρια επιλεξιμότητας της παρούσας απόφασης.

(11) Δεδομένου ότι η επιλογή νέων δικαιούχων είναι μέτρο με γενικό πεδίο εφαρμογής κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[33], η εν λόγω επιλογή πρέπει να γίνεται με την κανονιστική διαδικασία που προβλέπεται στο άρθρο 5 της απόφασης αυτής.

(12) Ο κανονισμός (EΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[34] (δημοσιονομικός κανονισμός) και ο κανονισμός (EΚ, Ευρατόμ) αριθ. 2342/2002[35], οι οποίοι προστατεύουν τα οικονομικά συμφέροντα της Κοινότητας, πρέπει να εφαρμόζονται λαμβάνοντας υπόψη τις αρχές της απλότητας και τις συνέπειας όσον αφορά την επιλογή δημοσιονομικών μέσων, τον περιορισμό του αριθμού των περιπτώσεων για τις οποίες η Επιτροπή διατηρεί άμεση ευθύνη όσον αφορά την εφαρμογή και τη διαχείρισή τους, και την απαιτούμενη αναλογικότητα μεταξύ του ύψους των πόρων και του διοικητικού φόρτου που συνδέεται με τη χρήση τους.

(13) Η πρόταση προβλέπει τη δυνατότητα να συγχρηματοδοτούνται οι δραστηριότητες ορισμένων οργανισμών που επιδιώκουν στόχους γενικού συμφέροντος της κοινότητας σε ζητήματα που αφορούν το σύνολο της κοινότητας στον τομέα των χρηματοπιστωτικών υπηρεσιών και με το σχεδιασμό προτύπων, την επικύρωση προτύπων ή την εποπτεία των διαδικασιών καθορισμού προτύπων στον τομέα της χρηματοοικονομικής αναφοράς και του λογιστικού ελέγχου. Η πρόταση είναι σύμφωνη με την αρχή της επικουρικότητας, δεδομένου ότι, σύμφωνα με το άρθρο 5 της Συνθήκης, οι στόχοι της δεν μπορούν να επιτευχθούν επαρκώς από τα κράτη μέλη και, συνεπώς, εξαιτίας της κλίμακας και των αποτελεσμάτων της δράσης, μπορούν να επιτευχθούν καλύτερα σε κοινοτικό επίπεδο.

(14) Η πρόταση συνάδει με την αρχή της αναλογικότητας όπως ορίζεται στο άρθρο 5 της Συνθήκης. Όπως εκτιμάται στην εκ των προτέρων αξιολόγηση, η παρούσα απόφαση δεν υπερβαίνει ό,τι είναι αναγκαίο για την επίτευξη των στόχων της. Προτείνεται κοινοτική χρηματοδότηση για έναν σαφώς καθορισμένο και περιορισμένο αριθμό των σημαντικότερων οργανισμών στον τομέα των χρηματοπιστωτικών υπηρεσιών. Στο τρέχον θεσμικό πλαίσιο, οι νέες ρυθμίσεις χρηματοδότησης θα εξασφαλίσουν σταθερή, διαφοροποιημένη, υγιή και επαρκή χρηματοδότηση ώστε να επιτραπεί στους σχετικούς οργανισμούς να εκτελούν τη σχετική με την κοινότητα ή κοινοτικού δημοσίου συμφέροντος αποστολή τους κατά τρόπο ανεξάρτητο και αποτελεσματικό. Η χρηματοδοτική υποστήριξη χορηγείται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002[36] του Συμβουλίου της 25ης Ιουνίου 2002, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων και του κανονισμού (ΕΚ, Ευρατόμ) αριθ. 2342/2002[37] της Επιτροπής της 23 Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου.

ΑΠΟΦΑΣΙΖΟΥΝ:

Άρθρο 1

Θέσπιση του προγράμματος

Με την παρούσα απόφαση θεσπίζεται κοινοτικό πρόγραμμα, εφεξής καλούμενο «το πρόγραμμα», για την περίοδο από την 1η Ιανουαρίου 2010 έως τις 31 Δεκεμβρίου 2013 για να υποστηριχθούν οι δραστηριότητες των οργανισμών που συμβάλλουν στην επίτευξη των στόχων πολιτικής της Κοινότητας σε σχέση με την εποπτική σύγκλιση και συνεργασία στον τομέα των χρηματοπιστωτικών υπηρεσιών και σε σχέση με τη χρηματοοικονομική αναφορά και τους λογιστικούς ελέγχους.

Άρθρο 2

Στόχοι

1. Γενικός στόχος του προγράμματος είναι να υποστηριχθούν οι δραστηριότητες ή οι ενέργειες ορισμένων οργανισμών στους τομείς των χρηματοπιστωτικών υπηρεσιών, της χρηματοοικονομικής αναφοράς και του λογιστικού ελέγχου.

2. Το πρόγραμμα καλύπτει τις ακόλουθες δραστηριότητες.

(α) δραστηριότητες που υποστηρίζουν την εφαρμογή των κοινοτικών πολιτικών που στοχεύουν στην εποπτική σύγκλιση, ιδίως μέσω της κατάρτισης του προσωπικού και της διαχείρισης προγραμμάτων τεχνολογίας των πληροφοριών στον τομέα των χρηματοπιστωτικών υπηρεσιών·

(β) δραστηριότητες που αναπτύσσουν ή που συνεισφέρουν στοιχεία για την ανάπτυξη προτύπων, που εφαρμόζουν, αξιολογούν ή παρακολουθούν πρότυπα ή εποπτεύουν τις διαδικασίες καθορισμού προτύπων προς υποστήριξη της εφαρμογής των κοινοτικών πολιτικών στον τομέα της χρηματοοικονομικής αναφοράς και του λογιστικού ελέγχου.

Άρθρο 3

Πρόσβαση στο πρόγραμμα

Για να είναι επιλέξιμος για κοινοτική χρηματοδότηση στο πλαίσιο του προγράμματος, ένας φορέας πρέπει να πληροί τους ακόλουθους όρους:

(α) πρέπει να αποτελεί μη κερδοσκοπικό νομικό πρόσωπο, με απώτερο στόχο την προώθηση του δημόσιου ενδιαφέροντος και την επιδίωξη στόχων γενικού ευρωπαϊκού συμφέροντος όπως προβλέπεται στο άρθρο 162 του κανονισμού (ΕΚ, Ευρατόμ) αριθ. 2342/2002·

(β) κατά τη χορήγηση της επιχορήγησης, δεν επιτρέπεται να βρίσκεται σε μια από τις καταστάσεις που αναφέρονται στο άρθρο 93 παράγραφος 1, το άρθρο 94 και το εδάφιο (α) του άρθρου 96 παράγραφος 2 του δημοσιονομικού κανονισμού.

Άρθρο 4

Δικαιούχοι του προγράμματος

Από το πρόγραμμα ωφελούνται οι δικαιούχοι που αναφέρονται στο παράρτημα.

Άρθρο 5

Παροχή των επιχορηγήσεων

1. Η Επιτροπή παρέχει τη χρηματοδότηση στο πλαίσιο του προγράμματος υπό μορφή επιχορηγήσεων και μόνο μετά την παραλαβή κατάλληλου προγράμματος εργασιών και κατ' εκτίμηση γενικού προϋπολογισμού.

2. Η κοινοτική χρηματοδότηση στους δικαιούχους που ορίζονται στο τμήμα Α του παραρτήματος χορηγείται μόνο υπό τη μορφή επιχορηγήσεων λειτουργίας, οι οποίες χρησιμοποιούνται για να χρηματοδοτούν τις λειτουργικές δαπάνες και τις τρέχουσες δαπάνες τους συμπεριλαμβανομένης της λειτουργίας των γραμματειών τους και των αποδοχών των υπαλλήλων τους. Σε περίπτωση ανανέωσης, αυτές οι επιχορηγήσεις λειτουργίας δεν μειώνονται αυτομάτως.

3. Η κοινοτική χρηματοδότηση στους δικαιούχους που καθορίζονται στο τμήμα Β του παραρτήματος χορηγείται μόνο υπό τη μορφή επιχορηγήσεων δράσης. Οι επιχορηγήσεις δράσης χορηγούνται μόνο για τις δραστηριότητες που καθορίζονται στο άρθρο 6 και πληρούν όλους τους ακόλουθους όρους:

(α) δεν καλύπτουν δραστηριότητες που περιλαμβάνονται στις εντολές της επιτροπής ρυθμιστικών αρχών των αγορών κινητών αξιών, της επιτροπής ευρωπαϊκών αρχών τραπεζικής εποπτείας και της επιτροπής ευρωπαϊκών εποπτικών αρχών ασφαλίσεων και επαγγελματικών συντάξεων·

(β) ο ρόλος διοικητικής υποστήριξης των δικαιούχων που ορίζονται στο τμήμα Β του παραρτήματος καθορίζεται σαφώς στα αντίστοιχα καταστατικά τους. Η λειτουργία διοικητικής υποστήριξης είναι ο μοναδικός σκοπός των δικαιούχων που αναφέρονται στο τμήμα Β του παραρτήματος και περιλαμβάνει την υλοποίηση των δραστηριοτήτων που ορίζονται στο άρθρο 6 προς όφελος της επιτροπής ρυθμιστικών αρχών των αγορών κινητών αξιών, της επιτροπής ευρωπαϊκών αρχών τραπεζικής εποπτείας και της επιτροπής ευρωπαϊκών εποπτικών αρχών ασφαλίσεων και επαγγελματικών συντάξεων.

4. Η Επιτροπή αποφασίζει σχετικά με τα ποσά και με το μέγιστο ποσοστό της χρηματοδότησης. Οι σχετικές αποφάσεις της Επιτροπής δημοσιοποιούνται.

Άρθρο 6

Επιλέξιμες δραστηριότητες των δικαιούχων για τις επιχορηγήσεις δράσης

Οι ακόλουθες δραστηριότητες θεωρούνται επιλέξιμες για επιχορηγήσεις δράσης με την επιφύλαξη των άρθρων 3 και 5:

(α) φιλοξενία διασκέψεων, σεμιναρίων, δραστηριοτήτων κατάρτισης και συνεδριάσεων εμπειρογνωμόνων,

(β) προετοιμασία και έκδοση δημοσιεύσεων, προετοιμασία και εκτέλεση άλλων δραστηριοτήτων πληροφόρησης,

(γ) διεξαγωγή έρευνας, εκπόνηση μελετών,

(δ) άλλες δραστηριότητες υποστήριξης σχετικές με την κοινοτική νομοθεσία ή τις πολιτικές στον τομέα της λογιστικής και του λογιστικού ελέγχου·

(ε) προγράμματα τεχνολογίας των πληροφοριών που αφορούν, μεταξύ άλλων , την ανταλλαγή πληροφοριών μεταξύ των εθνικών εποπτικών αρχών·

(στ) προγράμματα κατάρτισης και απόσπασης προσωπικού για το προσωπικό των εθνικών εποπτικών αρχών.

Άρθρο 7

Επιλογή νέων δικαιούχων

1. Η Επιτροπή δύναται, σύμφωνα με τη διαδικασία που αναφέρεται στο άρθρο 13 παράγραφος 2, να επιλέγει νέους δικαιούχους για το πρόγραμμα και να τροποποιεί αναλόγως το παράρτημα.

2. Για να είναι επιλέξιμος ως νέος δικαιούχος, ο φορέας πρέπει να πληροί τα κριτήρια που καθορίζονται στο άρθρο 3 και, επιπλέον, ένα από τα ακόλουθα κριτήρια:

(α) να είναι άμεσος διάδοχος ενός από τους δικαιούχους που παρατίθενται στο παράρτημα·

(β) να ασκεί δραστηριότητες που υποστηρίζουν την εφαρμογή των κοινοτικών πολιτικών με απώτερο στόχο την εποπτική σύγκλιση και συνεργασία στον τομέα των χρηματοπιστωτικών υπηρεσιών·

(γ) να συμμετέχει άμεσα στο στάδιο της ανάπτυξης ή να συνεισφέρει στην ανάπτυξη προτύπων, στην εφαρμογή, την αξιολόγηση ή την παρακολούθηση προτύπων ή στην εποπτεία των διαδικασιών καθορισμού προτύπων προς υποστήριξη της εφαρμογής των κοινοτικών πολιτικών στον τομέα της χρηματοοικονομικής αναφοράς και του λογιστικού ελέγχου.

3. Όταν ένας φορέας που επιλέγεται από την Επιτροπή ως νέος δικαιούχος:

(α) πληροί τα κριτήρια για τις επιλέξιμες δραστηριότητες που ορίζονται στο άρθρο 6 και το κριτήριο που ορίζεται στην παράγραφο 2 εδάφιο (α) του άρθρου αυτού, δύναται να λάβει την επιχορήγηση του προκατόχου του που παρατίθεται στο παράρτημα· ή

(β) πληροί τα κριτήρια για τις επιλέξιμες δραστηριότητες που ορίζονται στο άρθρο 6 και τα κριτήρια που καθορίζονται στο εδάφιο (β) ή (γ) της παραγράφου 2 του άρθρου αυτού, δύναται να λάβει επιχορήγηση δράσης. Στην περίπτωση αυτή, το μέγιστο ποσό χρηματοδότησης που είναι διαθέσιμο στο πλαίσιο της επιχορήγησης δράσης δεν υπερβαίνει σε ετήσια βάση τις πιστώσεις που δεν έχουν χρησιμοποιηθεί στα πλαίσια των επιχορηγήσεων που παρέχονται για συγκεκριμένες ενέργειες ή των επιχορηγήσεων λειτουργίας σύμφωνα με το άρθρο 9.

Άρθρο 8

Διαφάνεια

Κάθε δικαιούχος χρηματοδότησης που παρέχεται στο πλαίσιο του προγράμματος επιδεικνύει σε εμφανή θέση, όπως ιστοχώρο ή ετήσια έκθεση, ότι έχει λάβει χρηματοδότηση από τον προϋπολογισμό της Ευρωπαϊκής Ένωσης.

Άρθρο 9

Δημοσιονομικές διατάξεις

1. Το ποσό δημοσιονομικής αναφοράς για την εφαρμογή της παρούσας απόφασης κατά την περίοδο 2010-2013 ανέρχεται σε 36,2 εκατομμύρια ευρώ.

2. Οι πιστώσεις που διατίθενται σύμφωνα με την παρούσα απόφαση καθορίζονται ετησίως από την αρμόδια για τον προϋπολογισμό αρχή εντός των ορίων του δημοσιονομικού πλαισίου.

Άρθρο 10

Εφαρμογή

Τα απαραίτητα μέτρα για την εφαρμογή της παρούσας απόφασης εγκρίνονται από την Επιτροπή σύμφωνα με τις διαδικασίες που ορίζονται στο δημοσιονομικό κανονισμό και τον κανονισμό (ΕΚ, Ευρατόμ) αριθ. 2342/2002[38].

Άρθρο 11

Παρακολούθηση

1. Η Επιτροπή εξασφαλίζει ότι, για κάθε ενέργεια που χρηματοδοτείται από το πρόγραμμα, ο δικαιούχος υποβάλλει σε ετήσια βάση τεχνική και οικονομική έκθεση σχετικά με την πρόοδο των εργασιών. Επίσης, υποβάλλεται τελική έκθεση μετά την ολοκλήρωση της δράσης. Η Επιτροπή καθορίζει τη μορφή και το περιεχόμενο των εκθέσεων.

2. Με την επιφύλαξη των ελέγχων που διενεργούνται από το Ελεγκτικό Συνέδριο σε συνεργασία µε τα αρμόδια εθνικά όργανα ή υπηρεσίες ελέγχου δυνάμει του άρθρου 248 της Συνθήκης ή όλων των ελέγχων που διενεργούνται βάσει του άρθρου 279, παράγραφος 1, πρώτο εδάφιο, στοιχείο β) της Συνθήκης, οι υπάλληλοι και το λοιπό προσωπικό της Επιτροπής μπορούν να διενεργούν επιτόπιους ελέγχους, περιλαμβανομένων των δειγματοληπτικών ελέγχων, με αντικείμενο τις ενέργειες που χρηματοδοτούνται βάσει του προγράμματος και σύμφωνα με τον κανονισμό (Ευρατόμ, ΕΚ) αριθ. 2185/96[39] του Συμβουλίου. Αν κριθεί σκόπιμο, διενεργούνται έρευνες από την Ευρωπαϊκή Υπηρεσία Καταπολέμησης της Απάτης (OLAF), οι οποίες διέπονται από τις διατάξεις του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου[40].

3. Η Επιτροπή διασφαλίζει ότι οι συμβάσεις και οι συμφωνίες που προκύπτουν από την εφαρμογή του προγράμματος προβλέπουν ρητώς την εποπτεία και τον οικονομικό έλεγχο από την Επιτροπή (ή οποιονδήποτε αντιπρόσωπο εξουσιοδοτημένο από αυτήν), εν ανάγκη και επιτόπου, καθώς και ελέγχους από το Ελεγκτικό Συνέδριο.

4. Το προσωπικό της Επιτροπής καθώς και τα εντεταλμένα από την Επιτροπή εξωτερικά πρόσωπα πρέπει να έχουν την κατάλληλη πρόσβαση, ιδίως στα γραφεία του δικαιούχου, καθώς και σε όλες τις απαραίτητες πληροφορίες, περιλαμβανομένων και αυτών που είναι σε ηλεκτρονική μορφή, για τη διεξαγωγή αυτών των λογιστικών ελέγχων.

5. Το Ελεγκτικό Συνέδριο και η Ευρωπαϊκή Υπηρεσία Καταπολέμησης της Απάτης (OLAF) έχουν τα ίδια δικαιώματα με την Επιτροπή, ιδίως όσον αφορά την πρόσβαση.

6. Ο δικαιούχος επιχορήγησης λειτουργίας ή επιχορήγησης δράσης πρέπει να τηρεί στη διάθεση της Επιτροπής όλες τις αποδείξεις για τις δαπάνες που πραγματοποιήθηκαν κατά τη διάρκεια του έτους για το οποίο χορηγήθηκε η επιχορήγηση, ιδίως την επαληθευμένη κατάσταση των λογαριασμών, για χρονικό διάστημα πέντε ετών από την τελευταία πληρωμή. Ο δικαιούχος επιχορήγησης φροντίζει ώστε, εφόσον κρίνεται αναγκαίο, τα δικαιολογητικά που βρίσκονται στην κατοχή των εταίρων ή των μελών να τεθούν στη διάθεση της Επιτροπής.

7. Με βάση τα πορίσματα των εκθέσεων και των ελέγχων που αναφέρονται στις παραγράφους 1 και 2, η Επιτροπή εξασφαλίζει, εφόσον κρίνεται αναγκαίο, την αναπροσαρμογή της κλίμακας και των προϋποθέσεων χορήγησης της χρηματοδοτικής συνδρομής που είχαν εγκριθεί αρχικά καθώς και του χρονοδιαγράμματος των πληρωμών.

8. Η Επιτροπή εξασφαλίζει ότι λαμβάνεται κάθε άλλο αναγκαίο μέτρο για να εξακριβωθεί εάν οι χρηματοδοτούμενες ενέργειες υλοποιούνται σωστά και σύμφωνα µε την παρούσα απόφαση και το δημοσιονομικό κανονισμό.

Άρθρο 12

Προστασία των οικονομικών συμφερόντων της Κοινότητας

1. Κατά την άσκηση των δραστηριοτήτων που χρηματοδοτούνται στο πλαίσιο του προγράμματος, η Επιτροπή εξασφαλίζει ότι τα οικονομικά συμφέροντα της Κοινότητας προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την είσπραξη αδικαιολογήτως καταβληθέντων ποσών και, εφόσον διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών ποινών, σύμφωνα με τους κανονισμούς (EΚ, Ευρατόμ) αριθ. 2988/95[41] και (Ευρατόμ, ΕΚ) αριθ. 2185/96[42] του Συμβουλίου, και τον κανονισμό (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου [43].

2. Για τις κοινοτικές δραστηριότητες που χρηματοδοτούνται δυνάμει του παρόντος προγράμματος, ως παρατυπία με την έννοια που αναφέρεται στο άρθρο 1 παράγραφος 2 του κανονισμού (EΚ, Ευρατόμ) αριθ. 2988/95[44] νοείται κάθε παράβαση διάταξης του κοινοτικού δικαίου που προκύπτει από πράξη ή παράλειψη ενός οικονομικού φορέα, με πραγματικό ή ενδεχόμενο αποτέλεσμα να ζημιωθεί ο γενικός προϋπολογισμός των Κοινοτήτων ή προϋπολογισμός διαχειριζόμενος από τις Κοινότητες, είτε με τη μείωση ή ματαίωση εσόδων που προέρχονται από ίδιους πόρους που εισπράττονται απευθείας για λογαριασμό της Κοινότητας, είτε με αδικαιολόγητη δαπάνη.

3. Η Επιτροπή εξασφαλίζει τη μείωση, αναστολή ή ανάκτηση του ποσού της χρηματοδοτικής συνδρομής που έχει χορηγηθεί για κάποια ενέργεια, εάν διαπιστώσει παρατυπίες, περιλαμβανομένης της µη τήρησης των διατάξεων της παρούσας απόφασης ή της επιμέρους απόφασης ή της σύμβασης ή της συμφωνίας για τη χορήγηση της υπό εξέταση χρηματοδοτικής συνδρομής, ή εάν αποκαλυφθεί ότι, χωρίς να έχει ζητηθεί προηγουμένως η έγκριση της Επιτροπής, η ενέργεια έχει υποστεί σημαντική μεταβολή, ασυμβίβαστη με τη φύση ή τους όρους εκτέλεσής της.

4. Εάν οι προθεσμίες δεν τηρούνται ή εάν η πρόοδος στην υλοποίηση της ενέργειας δικαιολογεί μέρος μόνον της χρηματοδοτικής συνδρομής που χορηγήθηκε, ο δικαιούχος καλείται να υποβάλει τις παρατηρήσεις του στην Επιτροπή εντός καθορισμένης προθεσμίας. Εάν ο δικαιούχος δεν υποβάλλει ικανοποιητική απάντηση, η Επιτροπή μπορεί να ακυρώσει το υπόλοιπο της χρηματοδοτικής στήριξης και να απαιτήσει την επιστροφή των ποσών που έχουν ήδη καταβληθεί.

5. Η Επιτροπή εξασφαλίζει ότι κάθε ποσό που έχει καταβληθεί αχρεωστήτως επιστρέφεται στην Επιτροπή. Τα ποσά που δεν επιστρέφονται εγκαίρως προσαυξάνονται με τους τόκους, σύμφωνα με τους όρους που καθορίζονται στο δημοσιονομικό κανονισμό.

Άρθρο 13

Κανονιστική επιτροπή

1. Η Επιτροπή επικουρείται από κανονιστική επιτροπή.

2. Όπου γίνεται αναφορά στην παρούσα παράγραφο, εφαρμόζεται η κανονιστική διαδικασία που ορίζει το άρθρο 5 της απόφασης 1999/468/EΚ, σύμφωνα με τα άρθρα 7 και 8 της εν λόγω απόφασης.

Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ είναι 3 μήνες.

Άρθρο 14

Αξιολόγηση

1. Το αργότερο έως τις 31 Δεκεμβρίου 2014, η Επιτροπή υποβάλλει έκθεση βασισμένη, μεταξύ άλλων, στις ετήσιες εκθέσεις που αναφέρονται στο άρθρο 11 παράγραφος 1, στο Ευρωπαϊκό Κοινοβούλιο και το Συμβούλιο σχετικά με την επίτευξη των στόχων του προγράμματος.

Η έκθεση αυτή αξιολογεί τουλάχιστον τη γενική συνάφεια και τη συνοχή του προγράμματος, την αποτελεσματικότητα της εκτέλεσής του και τη γενική και μεμονωμένη αποτελεσματικότητα των διάφορων ενεργειών με γνώμονα την επίτευξη των στόχων όπως καθορίζονται στο άρθρο 2.

Η έκθεση διαβιβάζεται επίσης στην Οικονομική και Κοινωνική Επιτροπή για ενημέρωση.

2. Το Ευρωπαϊκό Κοινοβούλιο και το Συμβούλιο, σύμφωνα με τη Συνθήκη, αποφασίζουν σχετικά με τη συνέχιση του προγράμματος από την 1η Ιανουαρίου 2014.

Άρθρο 15

Έναρξη ισχύος

Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Οι δικαιούχοι που αναφέρονται στην απόφαση είναι οι ακόλουθοι.

Τομέας A

Δικαιούχοι στον τομέα της χρηματοοικονομικής αναφοράς:

- η ευρωπαϊκή συμβουλευτική ομάδα για θέματα χρηματοοικονομικής αναφοράς (EFRAG)·

- το Ίδρυμα της Επιτροπής Διεθνών Λογιστικών Προτύπων (ΙΕΔΛΠ).

Δικαιούχοι στον τομέα του λογιστικού ελέγχου:

- το συμβούλιο εποπτείας δημοσίου συμφέροντος (PIOB).

Τομέας B

Οι ακόλουθοι οργανισμοί, στόχος των οποίων είναι να παρέχουν διοικητική υποστήριξη στην Επιτροπή ρυθμιστικών αρχών των αγορών κινητών αξιών, την Επιτροπή ευρωπαϊκών αρχών τραπεζικής εποπτείας και την Επιτροπή Ευρωπαϊκών Εποπτικών Αρχών Ασφαλίσεων και Επαγγελματικών Συντάξεων:

- Στην περίπτωση της Επιτροπής ευρωπαϊκών αρχών τραπεζικής εποπτείας (CEBS), CEBS Secretariat Limited, μια εταιρεία περιορισμένης ευθύνης του ΗΒ χωρίς μετοχικό κεφάλαιο που εδρεύει στο Λονδίνο και είναι καταχωρισμένη με τον αριθμό 5161108 στο Companies House.

- Στην περίπτωση της Επιτροπής ρυθμιστικών αρχών των αγορών κινητών αξιών (CESR) ένας γαλλικός μη κερδοσκοπικός οργανισμός (" Association Loi 1901 "), που εδρεύει στο Παρίσι και είναι καταχωρισμένος με τον αριθμό 441545308 στην "prefecture de Police".

- Στην περίπτωση της Επιτροπής Ευρωπαϊκών Εποπτικών Αρχών Ασφαλίσεων και Επαγγελματικών Συντάξεων (CEIOPS) ένας γερμανικός μη κερδοσκοπικός οργανισμός (" eingetragener Verein (e.V.)"), που εδρεύει στη Φραγκφούρτη και είναι καταχωρισμένος με τον αριθμό VR 12777 στο " Amstgericht Frankfurt am Main ".

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Κοινοτικό πρόγραμμα για την υποστήριξη συγκεκριμένων δραστηριοτήτων στον τομέα των χρηματοπιστωτικών υπηρεσιών, της χρηματοοικονομικής αναφοράς και του λογιστικού ελέγχου

2. ΠΛΑΙΣΙΟ ΔΒΔ / ΠΒΔ

Τομέας (-είς) πολιτικής και σχετική (-ές) δραστηριότητα (-ες):

Τομέας πολιτικής: 12 Εσωτερική Αγορά και Υπηρεσίες

Δραστηριότητα: Εταιρικό περιβάλλον, λογιστική και έλεγχος

Δραστηριότητα: Χρηματαγορές

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B..A l)) περιλαμβανομένων των ονομασιών τους:

Τομέας 1A: ανταγωνιστικότητα για την ανάπτυξη και την απασχόληση

12.0401 - νέα επιχειρησιακή γραμμή προϋπολογισμού που θα ζητηθεί

3.2. Διάρκεια της δράσης και των δημοσιονομικών επιπτώσεων:

Διάρκεια της δράσης : 4 έτη (2010 – 2013)

Ενδεικτική διάρκεια των δημοσιονομικών επιπτώσεων συμπεριλαμβανομένων των πληρωμών: 5 έτη (2010-2014)

3.3. Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τίτλος στον τομέα δημοσιονομικών προοπτικών |

12.0401 | ΜΥΔ | Διαχ.[45] | ΝΑΙ | ΟΧΙ | ΟΧΙ | Αριθ. 1A |

4. ΑΝΑΚΕΦΑΛΑΙΩΤΙΚΌΣ ΠΙΝΑΚΑΣ ΠΟΡΩΝ

4.1. Χρηματοδοτικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

Εκατ. ευρώ (3 δεκαδικά ψηφία)

Είδος δαπάνης | Τμήμα αριθ. | Έτος 2010 | Έτος 2011 | Έτος 2012 | Έτος 2013 | Έτος 2014 | Σύνολο |

Επιχειρησιακές δαπάνες [46] |

Πιστώσεις ανάληψης υποχρεώσεων (ΠΑΥ) | 8.1. | a | 5.300 | 10.300 | 10.300 | 10.300 | 36.200 |

Πιστώσεις πληρωμών (ΠΠ) | b | 2.650 | 7.800 | 10.300 | 10.300 | 5.150 | 36.200 |

Διοικητικές δαπάνες περιλαμβανόμενες στο ποσό αναφοράς [47] |

Τεχνική και διοικητική βοήθεια (ΜΔΠ) | 8.2.4. | C |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | a+c | 5.300 | 10.300 | 10.300 | 10.300 | 36.200 |

Πιστώσεις πληρωμών | b+c | 2.650 | 7.800 | 10.300 | 10.300 | 5.150 | 36.200 |

Διοικητικές δαπάνες μη περιλαμβανόμενες στο ποσό αναφοράς [48] |

Ανθρώπινοι πόροι και συναφείς δαπάνες (ΜΔΠ) | 8.2.5. | D | 1.406 | 1.406 | 1.406 | 1.406 | 1.406 | 7.030 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | E | 0.020 | 0.020 | 0.020 | 0.020 | 0.020 | 0.100 |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | a+c+d+e | 6.726 | 11.726 | 11.726 | 11.726 | 1.426 | 43.330 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | b+c+d+e | 4.076 | 9.226 | 11.726 | 11.726 | 6.576 | 43.330 |

Λεπτομέρειες σχετικά με τη συγχρηματοδότηση

Η πρόταση περιλαμβάνει τη συγχρηματοδότηση από τους δικαιούχους με χρήση δικών τους πόρων ή πόρων που λαμβάνουν από τρίτους (π.χ. οργανώσεις μέλη, συμμέτοχοι)[49].

Μια εκτίμηση του επιπέδου της εν λόγω συγχρηματοδότησης εμφανίζεται στον παρακάτω πίνακα.

Εκατ. ευρώ (3 δεκαδικά ψηφία)

Συγχρηματοδοτών οργανισμός | Έτος 2010 | Έτος 2011 | Έτος 2012 | Έτος 2013 | Έτος 2014 | Σύνολο |

ΙΕΔΛΠ με ίδια κεφάλαια και με κεφάλαια τρίτων (Μέσος όρος συγχρηματοδότησης δικαιούχου 76%) | f | --- | 16.000 | 16.000 | 16.000 | 0 | 48.000 |

EFRAG με ίδια κεφάλαια και με κεφάλαια τρίτων (Μέσος όρος συγχρηματοδότησης δικαιούχου 50%) | f | 3.000 | 3.000 | 3.000 | 3.000 | 0 | 12.000 |

PIOB με ίδια κεφάλαια και με κεφάλαια τρίτων (Μέσος όρος συγχρηματοδότησης δικαιούχου 70%) | f | 0.700 | 0.700 | 0.700 | 0.700 | 0 | 2.800 |

CESR, CEBS και CEOIPS (3LC) με ίδια κεφάλαια και με κεφάλαια τρίτων (Μέσος όρος συγχρηματοδότησης δικαιούχου 52%) | f | 2.153 | 2.153 | 2.153 | 2.153 | 0 | 8.612 |

ΣΥΝΟΛΟ ΠΑΥ περιλαμβανομένης της συγχρηματοδότησης | a+c+d+e+f | 12.579 | 33.579 | 33.579 | 33.579 | 1.426 | 114.742 |

4.1.2. Συμβατότητα με το δημοσιονομικό προγραμματισμό

X Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

4.1.3. Δημοσιονομικός αντίκτυπος στα έσοδα

X Η πρόταση δεν έχει δημοσιονομική επίπτωση στα έσοδα

4.2. Ανθρώπινοι πόροι (FTE=ΙΠΑ) (περιλαμβανομένων των μονίμων υπαλλήλων και του έκτακτου και εξωτερικού προσωπικού) – βλέπε λεπτομέρειες στο σημείο 8.2.1.

Ετήσιες ανάγκες | Έτος 2010 | Έτος 2011 | Έτος 2012 | Έτος 2013 | Έτος 2014 |

Σύνολο ανθρώπινων πόρων | 12 | 12 | 12 | 12 | 12 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μακροπρόθεσμα

Επιχειρησιακός στόχος 1: εξασφάλιση σταθερής, διαφοροποιημένης, υγιούς και επαρκούς χρηματοδότησης ώστε να είναι οι σχετικοί οργανισμοί σε θέση να επιτελέσουν την αποστολή δημοσίου συμφέροντος που τους έχει ανατεθεί με ανεξάρτητο και αποτελεσματικό τρόπο στον τομέα της χρηματοοικονομικής αναφοράς και του λογιστικού ελέγχου (Ίδρυμα της Επιτροπής Διεθνών Λογιστικών Προτύπων (ΙΕΔΛΠ), Ευρωπαϊκή συμβουλευτική ομάδα για θέματα χρηματοοικονομικής αναφοράς (EFRAG) και συμβούλιο εποπτείας δημοσίου συμφέροντος (PIOB)) σε εύλογο χρονικό διάστημα λαμβάνοντας υπόψη τον επείγοντα χαρακτήρα του πλαισίου της ΕΕ και του διεθνούς πλαισίου. Επιχειρησιακός στόχος 2: εξασφάλιση ότι οι επιτροπές εποπτικών αρχών (3L3C) διαθέτουν επαρκείς οικονομικούς πόρους σε εύλογο χρονικό διάστημα λαμβάνοντας υπόψη τον επείγοντα χαρακτήρα του πλαισίου της ΕΕ και του διεθνούς πλαισίου.

5.2. Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατή συνέργεια

- Η κοινοτική συμμετοχή θα ενισχύσει τη θέση της Ευρωπαϊκής Ένωσης, ιδίως στα πλαίσια των τρεχουσών συζητήσεων σχετικά με τη διακυβέρνηση αυτών των κοινοτικών και διεθνών οργανισμών (ΙΕΔΛΠ, EFRAG, και PIOB)

- Η κοινοτική χρηματοδότηση θα καταδείξει την προθυμία της ΕΕ, στα πλαίσια της τρέχουσας οικονομικής κρίσης, να αναβαθμίσει τα ζητήματα της εποπτείας των χρηματοπιστωτικών οργανισμών και των λογιστικών προτύπων (ΙΕΔΛΠ, EFRAG, και επιτροπές εποπτικών αρχών)·

- Η συγκεκριμένη κοινοτική χρηματοδότηση θα σηματοδοτήσει το ενδιαφέρον της Κοινότητας σε όλα τα ενδιαφερόμενα μέρη, και θα ενθαρρύνει άλλους δημόσιους φορείς και οργανισμούς της ΕΕ να αφιερώσουν περισσότερα κονδύλια και προσοχή σε αυτές τις οργανώσεις·

- Η κοινοτική επέμβαση θα ενισχύσει επιπλέον τη γενική αναγνώριση των δικαιούχων οργανώσεων (ιδίως EFRAG και PIOB), παρέχοντας ταυτόχρονα σταθερή χρηματοδότηση για τους οργανισμούς που πάσχουν από ανεπαρκή χρηματοδότηση (ιδιαίτερα επιτροπές εποπτικών αρχών και EFRAG)·

- Η προτεινόμενη κοινοτική χρηματοδότηση θα αποτελέσει βασική συνιστώσα των βραχυπρόθεσμων ενεργειών προς την κατεύθυνση της ολοκλήρωσης της ενιαίας αγοράς στις χρηματαγορές·

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

- Στόχος: αποφυγή της εξάρτησης των ΙΕΔΛΠ, EFRAG και PIOB από την εθελοντική ιδιωτική χρηματοδότηση από τα ενδιαφερόμενα μέρη, εξασφαλίζοντας έτσι την ανεξαρτησία των δραστηριοτήτων τους. Προσδοκώμενο αποτέλεσμα: τερματισμός των συνεχών ανησυχιών για πιθανή σύγκρουση συμφερόντων και ανεξαρτησία από τις δραστηριότητες τις σχετικές με τον καθορισμό προτύπων (καθορισμός προτύπων σε σχέση με τα διεθνή πρότυπα χρηματοοικονομικής αναφοράς (ΔΠΧΑ) για το ΙΕΔΛΠ, αναθεώρηση των ΔΠΧΑ στα πλαίσια της διαδικασίας επικύρωσης για την EFRAG και επισκόπηση της διαδικασίας καθορισμού διεθνών προτύπων λογιστικού ελέγχου (ISA) για το PIOB λαμβάνοντας υπόψη ότι τα πρότυπα αυτά αποτελούν, πραγματικά ή δυνητικά, μέρος του κοινοτικού κεκτημένου .

- Στόχος: προώθηση της παγκόσμιας αποδοχής των ΔΠΧΑ και των ΔΛΠ, από κοινού με άλλες δημόσιες αρχές στις ΗΠΑ και άλλες χώρες/περιοχές. Προσδοκώμενο αποτέλεσμα: συντονισμένη διεθνής αναγνώριση των προτύπων ΔΠΧΑ και ΔΛΠ, πράγμα που αποτελεί μακροπρόθεσμο στόχο της ΕΕ.

- Στόχος: εξασφάλιση δικαιότερης κατανομής των βαρών εντός της ΕΕ για τη χρηματοδότηση των ΙΕΔΛΠ και EFRAG, δεδομένου ότι σήμερα μόνο ορισμένοι ενδιαφερόμενοι στην ΕΕ επιβαρύνονται με το κόστος αυτών των οργανισμών, ενώ άλλοι κράτη μέλη ή ενδιαφερόμενοι δεν συμμετέχουν. Προσδοκώμενο αποτέλεσμα: η κοινοτική χρηματοδοτική συνεισφορά θα εξασφαλίσει την επικράτηση ισότιμων όρων ανταγωνισμού όσον αφορά την εθνική συμμετοχή των χωρών της ΕΕ στους βασικούς διεθνείς και κοινοτικούς φορείς καθορισμού προτύπων (ΙΕΔΛΠ και EFRAG).

- Στόχος: εξασφάλιση ότι οι επιτροπές εποπτικών αρχών και η EFRAG είναι επαρκώς εξοπλισμένες στα θέματα των τεχνικών και των οικονομικών πόρων. Προσδοκώμενο αποτέλεσμα: με την κοινοτική συνεισφορά θα εξασφαλιστούν οι υφιστάμενες διαδικασίες των οργανισμών αυτών, και θα συγχρηματοδοτηθεί ένα ποιοτικό σύνολο νέων ενεργειών που είναι ουσιαστικής σημασίας για τη γενική οικονομική πολιτική της ΕΕ. Θα επιτευχθεί επίσης αύξηση της διαφάνειας στη διακυβέρνηση αυτών των ιδρυμάτων.

- Στόχος: επίτευξη των ανωτέρω μέσα στο συντομότερο πιθανό χρονικό διάστημα, λαμβάνοντας υπόψη την τρέχουσα οικονομική κρίση. Προσδοκώμενο αποτέλεσμα: η κοινοτική συγχρηματοδότηση μπορεί να είναι διαθέσιμη για τους δικαιούχους πολύ μικρό χρονικό διάστημα, εάν η απόφαση εκδοθεί από τα συνυπεύθυνα νομοθετικά όργανα το 2009.

- Μέτρηση / δείκτες : η αποτελεσματικότητα και η ποιότητα θα μετρηθούν με την ανάλυση των δράσεων/άρθρων/εγγράφων που παραδίδονται και και του πρακτικού αντικτύπου τους στους στόχους των πολιτικών της Ευρωπαϊκής Ένωσης για τις χρηματαγορές.

5.4. Μέθοδος υλοποίησης (ενδεικτική)

X Συγκεντρωτική διαχείριση

X άμεσα από την Επιτροπή

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η Επιτροπή παρακολουθεί με προσοχή την εφαρμογή των προγραμμάτων και αξιολογεί τον αντίκτυπο της προτεινόμενης χρηματοδότησης. Για το σκοπό αυτό, η Επιτροπή:

- Παρακολουθεί και αναλύει τις ετήσιες εκθέσεις προγραμματισμού και δραστηριοτήτων των δικαιούχων·

- Αξιολογεί ποιοτικά την παραγωγή των γενικών δραστηριοτήτων/των συγκεκριμένων ενεργειών που συγχρηματοδοτούνται από τις Κοινότητες. Θεσπίζονται ακριβείς μηχανισμοί ανατροφοδότησης για να εξασφαλίζεται ότι τα κοινοτικά κεφάλαια χρησιμοποιούνται σύμφωνα με τους αρχικούς στόχους και με βάση τις αρχές της χρηστής δημοσιονομικής διαχείρισης·

- Ζητεί την υποβολή ειδικής ετήσιας έκθεσης στην Επιτροπή, σύμφωνα με τους μεμονωμένους στόχους κάθε προγράμματος και σύμφωνα με τις οδηγίες των δημοσιονομικών κανονισμών·

- Τέλος, η Ευρωπαϊκή Επιτροπή, ως μέλος των ομάδων ελέγχου/διεύθυνσης που έχουν συσταθεί (ή πρόκειται να συσταθούν) από τους δικαιούχους, εξασφαλίζει ότι λειτουργούν αποτελεσματικά και προς το δημόσιο συμφέρον της ΕΕ·

- Συνεχής διάλογος με άλλους χρηματοδότες και βασικούς συντελεστές·

6.2. Αξιολόγηση

6.2.1. Εκ των προτέρων αξιολόγηση

Διενεργήθηκε λεπτομερής εκ των προτέρων αξιολόγηση πριν από τη διατύπωση του σχεδίου πρότασης. Αποτελείται από γενική έκθεση αξιολόγησης και τέσσερα λεπτομερή παραρτήματα, ένα για κάθε έναν από τους προτεινόμενους δικαιούχους της κοινοτικής χρηματοδότησης (επιτροπές εποπτικών αρχών, ΙΕΔΛΠ, EFRAG και PIOB).

6.2.2. Μέτρα που θεσπίστηκαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

Δεδομένου ότι η προτεινόμενη πρωτοβουλία είναι εντελώς νέα για τη ΓΔ MARKT, στο παρόν στάδιο δεν υπάρχουν ενδιάμεσες/εκ των υστέρων αξιολογήσεις.

6.2.3. Οροι και συχνότητα της μελλοντικής αξιολόγησης

Θα διεξαχθεί ενδιάμεση αξιολόγηση μετά από δύο έτη εφαρμογής του προγράμματος. Πρόκειται να οργανωθεί εκ των υστέρων αξιολόγηση στο τέλος των προβλεπόμενων ενεργειών.

7. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

- Τακτική ανάλυση των λογαριασμών, των ετήσιων εκθέσεων και των πιστοποιητικών λογιστικού ελέγχου των δικαιούχων ·

- Επισκέψεις στις εγκαταστάσεις των δικαιούχων εφόσον κρίνεται αναγκαίο για την επαλήθευση των συστημάτων εσωτερικής διαχείρισης και των ελέγχων·

- Όλοι οι τακτικοί έλεγχοι στους δικαιούχους των επιχορηγήσεων, όπως προβλέπεται στο δημοσιονομικό κανονισμό

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Ενδεικτικές πιστώσεις ανάληψης υποχρεώσεων σε εκατ. ευρώ (3 δεκαδικά ψηφία)

(Ονομασίες στόχων, δράσεων και υλοποιήσεων) | Είδος υλοποίησης | Μέσο κόστος | Έτος 2010 | Έτος 2011 | Έτος 2012 | Έτος 2013 | ΣΥΝΟΛΟ |

Έτος 2010 | Έτος 2011 | Έτος 2012 | Έτος 2013 | Έτος 2014 |

Μόνιμοι ή έκτακτοι υπάλληλοι [51] (XX 01 01) | A*/AD | 5 | 5 | 5 | 5 | 5 |

B*, C*/AST | 6 | 6 | 6 | 6 | 6 |

Προσωπικό που χρηματοδοτείται[52] από το άρθρο XX 01 02 | 1 | 1 | 1 | 1 | 1 |

Λοιπό προσωπικό[53] που χρηματοδοτείται από το άρθρο XX 01 04/05 | --- | --- | --- | --- | --- |

ΣΥΝΟΛΟ | 12 | 12 | 12 | 12 | 12 |

8.2.2. Περιγραφή των καθηκόντων που προκύπτουν από τη δράση

Επιχειρησιακή διαχείριση της δράσης και επιχορηγήσεις λειτουργίας

Οικονομική διαχείριση, παρακολούθηση και λογιστικός έλεγχος των συμφωνιών επιχορήγησης

Και τα 12 μέλη του προσωπικού θα συμμετέχουν εν μέρει στην ανάπτυξη των ενεργειών.

8.2.3. Πηγές ανθρώπινων πόρων (κανονισμός υπηρεσιακής κατάστασης)

X Θέσεις προς αναδιάταξη με χρησιμοποίηση υφιστάμενων πόρων στη διαχειρίστρια υπηρεσία (εσωτερική αναδιάταξη): 10

X Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ: 2

Αν και 10 μέλη του προσωπικού θα αναδιαταχθούν εσωτερικά, θα ζητηθεί ένας μόνιμος υπάλληλος AD και ένας μόνιμος υπάλληλος AST για να εξασφαλιστεί η ορθή διαχείριση αυτών των νέων συμφωνιών επιχορήγησης. Αυτές οι δύο θέσεις είναι ουσιαστικές για τον κατάλληλο έλεγχο (οικονομικός, λογιστικός έλεγχος, τεχνικοί στόχοι) και την παρακολούθηση της παροχής επιχορηγήσεων μεγάλου ύψους, που είναι καινοφανής δραστηριότητα για την ΓΔ MARKT.

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

Εκατ. ευρώ (3 δεκαδικά ψηφία)

Γραμμή προϋπολογισμού (αριθμός και ονομασία) | Έτος 2010 | Έτος 2011 | Έτος 2012 | Έτος 2013 | Έτος 2014 | ΣΥΝΟΛΟ |

Άλλη τεχνική ή διοικητική βοήθεια |

- εντός (intra muros) |

- εκτός (extra muros) |

Σύνολο τεχνικής και διοικητικής βοήθειας |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

Εκατ. ευρώ (3 δεκαδικά ψηφία)

Κατηγορία ανθρώπινων πόρων | Έτος 2010 | Έτος 2011 | Έτος 2012 | Έτος 2013 | Έτος 2014 |

Μόνιμοι και έκτακτοι υπάλληλοι (XX 01 01) | 1.342 | 1.342 | 1.342 | 1.342 | 1.342 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END(=ΑΕΕ), συμβασιούχοι υπάλληλοι, κλπ.) | 0.064 | 0.064 | 0.064 | 0.064 | 0.064 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 1.406 | 1.406 | 1.406 | 1.406 | 1.406 |

Υπολογισμός– Μόνιμοι και έκτακτοι υπάλληλοι |

9 μόνιμοι υπάλληλοι στις επιχειρησιακές μονάδες 1 μόνιμος υπάλληλος στην οικονομική μονάδα 1 μόνιμος υπάλληλος στο IAC (κλιμάκιο εσωτερικού ελέγχου της ΓΔ MARKT) |

Υπολογισμός– Προσωπικό που χρηματοδοτείται από το άρθρο XX 01 02 |

1 συμβασιούχος στην οικονομική μονάδα |

Έτος 2010 | Έτος 2011 | Έτος 2012 | Έτος 2013 | Έτος 2014 | ΣΥΝΟΛΟ |

XX 01 02 11 01 – Αποστολές | 0.020 | 0.020 | 0.020 | 0.020 | 0.020 | 0.100 |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[55] |

XX 01 02 11 04 – Μελέτες και παροχή συμβουλών |

XX 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (XX 01 02 11) | 0.020 | 0.020 | 0.020 | 0.020 | 0.020 | 0.100 |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0.020 | 0.020 | 0.020 | 0.020 | 0.020 | 0.100 |

Το κόστος των πιθανών συνεδριάσεων δεν συμπεριλαμβάνεται στο παρόν δημοσιονομικό δελτίο επειδή θα αποτελεί μέρος του «συνολικού κονδυλίου» της ΓΔ MARKT

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς |

--- |

[pic][pic][pic]

[1] Βλέπε Δήλωση για ένα συντονισμένο Eυρωπαϊκό Σχέδιο Δράσης των χωρών της Ευρωζώνης (14239/08), Σύνοδος κορυφής των χωρών της Ευρωζώνης, Βρυξέλλες, 12 Οκτωβρίου 2008, και συμπεράσματα του Ευρωπαϊκού Συμβουλίου του Οκτωβρίου (14368/08), Βρυξέλλες, 15-16 Οκτωβρίου 2008, παράγραφος 1 και επόμενες.

[2] Ανακοίνωση της Επιτροπής με τίτλο «Από τη χρηματοπιστωτική κρίση στην ανάκαμψη - Ένα ευρωπαϊκό πλαίσιο δράσης» (COM(2008) 706 τελικό), Βρυξέλλες, 29 Οκτωβρίου 2008, σ. 4.

[3] Για περισσότερες πληροφορίες: http://ec.europa.eu/internal_market/finances/committees/index_en.htm

[4] Για περισσότερες πληροφορίες: http://ec.europa.eu/internal_market/bank/regcapital/index_en.htm#capitalrequire

[5] Βλέπε ανακοίνωση τύπου της Επιτροπής της 11ης Νοεμβρίου 2008 (IP/08/1679), στη διεύθυνση http://europa.eu/rapid/pressReleasesAction.do?reference=IP/08/1679&format=HTML&aged=0&language=EN&guiLanguage=en

[6] Βλέπε Ανακοίνωση της Επιτροπής με τίτλο «Από τη χρηματοπιστωτική κρίση στην ανάκαμψη - Ένα ευρωπαϊκό πλαίσιο δράσης» (COM(2008) 706 τελικό), Βρυξέλλες, 29 Οκτωβρίου 2008.

[7] Διάσκεψη Κορυφής για τις χρηματοπιστωτικές αγορές και την παγκόσμια οικονομία, Ουάσιγκτον, 15 Νοεμβρίου 2008.

[8] Αποφάσεις Commission Decisions 2001/527/ΕΚ, 2004/5/ΕΚ και 2004/6/ΕΚ της Επιτροπής για τη σύσταση της Επιτροπής Ρυθμιστικών Αρχών των Αγορών Κινητών Αξιών (ΕΡΑΑΚΑ), της Επιτροπής Ευρωπαϊκών Αρχών Τραπεζικής Εποπτείας (CEBS) και της Επιτροπής Ευρωπαϊκών Εποπτικών Αρχών Ασφαλίσεων και Επαγγελματικών Συντάξεων (CEIOPS), αντιστοίχως.

[9] Βλέπε παραδείγματος χάριν την ανακοίνωση της Επιτροπής σχετικά με την ανασκόπηση της διαδικασίας Lamfalussy - ενίσχυση της εποπτικής σύγκλισης (COM(2007) 727 τελικόl), έκθεση του FSC σχετικά με τα μακροπρόθεσμα εποπτικά ζητήματα («έκθεση Ter Haar»· FSC 4162/08)· ψήφισμα του Ευρωπαϊκού Κοινοβουλίου σχετικά με την πολιτική για τις χρηματοπιστωτικές υπηρεσίες (2007)0338 και έκθεση της διοργανικής ομάδας παρακολούθησης (IIMG), στη διεύθυνση http://ec.europa.eu/internal_market/finances/committees/index_en.htm#interinstitutional

[10] Βλέπε παραδείγματος χάριν τα συμπεράσματα του Εαρινού Ευρωπαϊκού Συμβουλίου (συμπεράσματα της προεδρίας 7652/1/08), Βρυξέλλες, 13-14 Μαρτίου 2008, παράγραφοι 30 και επόμενες, στη διεύθυνση http://www.consilium.europa.eu/ueDocs/cms_Data/docs/pressData/en/ec/99410.pdf.

[11] “Association Loi 1901” στη Γαλλία για την CESR, " eingeschriebener Verein (e.V.)" στη Γερμανία για την CEIOPS και “Limited company by guarantee and without share capital” στο ΗΒ για την CEBS.

[12] Βλέπε παραδείγματος χάριν τα συμπεράσματα του Εαρινού Ευρωπαϊκού Συμβουλίου (συμπεράσματα της προεδρίας 7652/1/08), Βρυξέλλες, 13-14 Μαρτίου 2008, παράγραφοι 30 και επόμενες, στη διεύθυνση http://www.consilium.europa.eu/ueDocs/cms_Data/docs/pressData/en/ec/99410.pdf.

[13] Το ΙΕΔΛΠ είναι ευρωπαϊκός φορέας προτύπων κατά την έννοια του άρθρου 162 α) του εκτελεστικού κανονισμού του δημοσιονομικού κανονισμού του εφαρμοζόμενου στον προϋπολογισμό της Ευρωπαϊκής Ένωσης, και είναι φορέας που καθορίζει τα λογιστικά πρότυπα που ισχύουν στην ΕΕ σύμφωνα με τις διατάξεις του κανονισμού (ΕΚ) αριθ. 1606/2002.

[14] 2741η συνεδρίαση του Συμβουλίου της Ευρωπαϊκής Ένωσης (οικονομικές και χρηματοδοτικές υποθέσεις). Βρυξέλλες, 11 Ιουλίου 2006. Ανακοίνωση τύπου διαθέσιμη στη διεύθυνση http://www.consilium.europa.eu/ueDocs/cms_Data/docs/pressData/en/ecofin/90465.pdf

[15] 2813η συνεδρίαση του Συμβουλίου της Ευρωπαϊκής Ένωσης (οικονομικές και χρηματοδοτικές υποθέσεις). Βρυξέλλες, 10 Ιουλίου 2007. Ανακοίνωση τύπου διαθέσιμη στη διεύθυνση http://www.consilium.europa.eu/ueDocs/cms_Data/docs/pressData/en/ecofin/95233.pdf

[16] Βλέπε παράγραφο 16 του ψηφίσματος του EΚ σχετικά με τα διεθνή πρότυπα χρηματοοικονομικής αναφοράς (ΔΠΧΑ) και τη διακυβέρνηση του οεργανισμού διεθνών λογιστικών προτύπων (ΟΔΛΠ) που εκδόθηκε στις 24 Απριλίου 2008, διαθέσιμο στη διεύθυνση http://www.europarl.europa.eu/sides/getDoc.do?pubRef=-//EP//TEXT+REPORT+A6-2008-0032+0+DOC+XML+V0//EN&language=EN.

[17] Οντας ευρωπαϊκός οργανισμός που εκπροσωπεί ένα δίκτυο μη κερδοσκοπικών οργανισμών ενεργών στα κράτη μέλη, η EFRAG είναι φορέας που επιδιώκει έναν στόχο γενικού ευρωπαϊκού συμφέροντος κατά την έννοια του άρθρου 162 παράγραφος β των κανόνων εφαρμογής του δημοσιονομικού κανονισμού του εφαρμοζόμενου στον προϋπολογισμό της ΕΕ (κανονισμός αριθ. 2342/2002).

[18] 2882η συνεδρίαση του Συμβουλίου της Ευρωπαϊκής Ένωσης (οικονομικές και χρηματοδοτικές υποθέσεις). Βρυξέλλες, 8 Ιουλίου 2008. Ανακοίνωση τύπου διαθέσιμη στη διεύθυνση http://www.consilium.europa.eu/ueDocs/cms_Data/docs/pressData/en/ecofin/101742.pdf

[19] Βλέπε πρόταση 6 της γνώμης για το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2009, στη διεύθυνση http://www.europarl.europa.eu/sides/getDoc.do?pubRef=-//EP//NONSGML+COMPARL+PE-407.786+02+DOC+PDF+V0//EN&language=EN

[20] Για περισσότερες πληροφορίες: http://www.efrag.org/projects/detail.asp?id=134

[21] Η ομάδα παρακολούθησης αποτελείται από τη Διεθνή Οργάνωση Επιτροπών Εποπτείας Χρηματιστηρίων, την Επιτροπή της Βασιλείας για την τραπεζική εποπτεία, τη Διεθνή ένωση εποπτικών φορέων του ασφαλιστικού τομέα, την Παγκόσμια Τράπεζα και το φόρουμ για τη χρηματοοικονομική σταθερότητα. Βλέπε π.χ. την πρώτη δημόσια έκθεση του PIOB, 2005, σ. 5.

[22] ΕΕ L 184 της 17.7.1999, σ. 23. Aπόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).

[23] ΕΕ L 184 της 17.7.1999, σ. 23. Aπόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).

[24] ΕΕ L 248 της 16.9.2002, σ. 1.

[25] ΕΕ L 357 της 31.12.2002, σ. 1.

[26] ΕΕ C της , σ. .

[27] ΕΕ C της , σ. .

[28] ΕΕ C της , σ. .

[29] ΕΕ L 357 της 31.12.2002, σ. 1.

[30] ΕΕ L 191 της 13.7.2001, σ. 43–44.

[31] ΕΕ L 3 της 7.1.2004, σ. 28–29.

[32] ΕΕ L 3 της 7.1.2004, σ. 30–31.

[33] ΕΕ L 184 της 17.7.1999, σ. 23.

[34] ΕΕ L 248, 16.9.2002, σ. 1.

[35] ΕΕ L 357 της 31.12.2002, σ. 1.

[36] ΕΕ L 248 της 16.9.2002, σ. 1.

[37] ΕΕ L 357 της 31.12.2002, σ. 1.

[38] ΕΕ L 357 της 31.12.2002, σ. 1.

[39] ΕΕ L 292 της 15.11.1996, σ. 2.

[40] ΕΕ L 136 της 31.5.1999, σ. 1.

[41] ΕΕ L 312 της 23.12.1995, σ. 1.

[42] ΕΕ L 292 της 15.11.1996, σ. 2.

[43] ΕΕ L 136 της 31.5.1999, σ. 1.

[44] ΕΕ L 312 της 23.12.1995, σ. 1.

[45] Διαχωριζόμενες πιστώσεις.

[46] Δαπάνες εκτός Κεφαλαίου xx 01 του σχετικού Τίτλου xx.

[47] Δαπάνες του άρθρου xx 01 04 του Τίτλου xx.

[48] Δαπάνες Κεφαλαίου xx 01 εκτός των δαπανών των άρθρων xx 01 04 ή xx 01 05.

[49] Σήμερα, οι οργανισμοί χρηματοδοτούνται ως εξής: Το ΙΕΔΛΠ χρηματοδοτείται κυρίως με τη βοήθεια εθελοντικών συνεισφορών από τους συμμετόχους του ιδιωτικού τομέα· η EFRAG χρηματοδοτείται σήμερα από διάφορες ευρωπαϊκές ενώσεις (όπως οι BUSINESSEUROPE, Fédération des Experts Comptables Européennes, Comité Européen des Assurances, European Banking Federation, κτλ.) και από ιδιωτικούς ή δημόσιους εθνικούς μηχανισμούς χρηματοδότησης που έχουν συσταθεί σε ορισμένα κράτη μέλη· το PIOB χρηματοδοτείται κυρίως από την IFAC που εκπροσωπεί τους λογιστές· οι επιτροπές εποπτικών αρχών (CESR, CEBS και CEIOPS) χρηματοδοτούνται από τα μέλη τους, που είναι οι εθνικές εποπτικές αρχές οι αρμόδιες για θέματα κινητών αξιών, των τραπεζών και ασφαλίσεων σε κάθε κράτος μέλος. Για πιό λεπτομερή επισκόπηση των οργανισμών και των συμμετόχων, βλέπε σημείο αξιολόγησης 1.1 ανωτέρω.

[50] Η αναφορά των τριών επιτροπών εποπτικών αρχών είναι μόνο για λόγους ευκολίας. Από νομική άποψη, οι επιτροπές δεν έχουν νομική προσωπικότητα στο ευρωπαϊκό επίπεδο. Εντούτοις, για να είναι σε θέση να συνάπτουν συμβατικές σχέσεις με τρίτους και να διευκολυνθεί η λειτουργία και η διοίκηση των επιτροπών, τα μέλη κάθε επιτροπής εποπτικών αρχών έχουν συστήσει δομές υποστήριξης με νομικό πρόσωπο σε κάθε κράτος μέλος όπου είναι εγκατεστημένες αυτές οι επιτροπές, δηλ. Γαλλία, Ηνωμένο Βασίλειο και Γερμανία. Επομένως, στην πράξη η Κοινότητα θα συνεισφέρει οικονομικά σε αυτές τις δομές υποστήριξης, όπως υποδεικνύεται στο άρθρο 5 της απόφασης.

[51] Των οποίων το κόστος ΔΕΝ καλύπτεται από το ποσό αναφοράς

[52] Των οποίων το κόστος ΔΕΝ καλύπτεται από το ποσό αναφοράς

[53] Των οποίων το κόστος περιλαμβάνεται στο ποσό αναφοράς

[54] Πρέπει να αναφέρεται το νομοθετικό δημοσιονομικό δελτίο που αφορά ειδικά τον/τους εκάστοτε εκτελεστικό(ους) οργανισμό(ους).

[55] Να διευκρινιστεί το είδος της επιτροπής και η ομάδα στην οποία ανήκει.